1:1 Nongkon pinomangkoianpamai, wakutu in dunia na a didpa pinomia, Pirman i Allah tatua 
koyongan bidon oyúon. Pirman i Allah tatua koyotaki-takin i Allah, bo Sia-Siakabí ing ki Allah. 2 
Nongkon pinomangkoianpabímai Sia noyotakin i Allah. 3 Bayongan yagi-yagi pinomia pinodoyon 
ko'i-Nia, bo nongkon bayongan inta oyúon, diábí in tobatúmai pinomia diá pinodoyon ko'i-Nia. 4 
Ko'i-Nia oyúon ing kobiagan, bo kobiagan tatua inta monimbayag kon intau. 5 Bayag tatua in 
nonindar kon sindip, bo Sia in diábí kokawasa'an in sindip tatua. 6 Namangoidon tobatú intau inta 
pinotabá i Allah, ki Yohanes in tangoinya. 7 Sia namangoi nopota'au kon soál bayag tatua, simbá 
mopirisayadon im bayongan intau. 8 Sia tontani de'emanbí bayag tatua, sia in tongábí nopota'au. 9 
Bayag totokea inta monimbayag kom bayongan intau, tayo-tayowdon mamangoi kon dunia. 10 
Pirman tatua na'a bidon kon dunia, Siabí tua in nomia kon dunia na'a, ta'e dunia diá nonota'au ko'i- 
Nia. 11 Sia namangoi in dunia inta pinomia-Nya tontaní ta'e intau mita kapunya'an-Nya tatua doí 
motarima ko'i-Nia. 12 Tongá oyúon doman in notarima ko'i-Nia bo nopirisaya ko'i-Nia; mosia tua 
inogoian in hak mobalí ki adí i Allah, 13 inta pinononggadí de'eman nongkon intau, sing kobiagan 
mobagu tua in nongkon i Allahbí im pangkoinya. 14 Pirman ain nobalí intau, Sia nogutun kon 
sigad naton, bo kita ain noko'ontong kong kamulia'an-Nya. Kamulia'an inta sinarima-Nya salaku 
Adi tulong 1 Amá. Pinongin i-Nia tua kita moko'ontong ko'i Allah bo tabi-Nya ko'i naton. 15 Ki 
Yohanes namangoi salaku saksi-Nya, sia nopohabar: "Na'adon in Sia inta pinogumanku: 
Mo'iduduimai ko'inakó, mo'iangoi in Sia inta mokawa-kawasa nongkon inakó, sin Sia oyúondon 
kowakutu in aku'oi diápa." 16 Moloben totok in tabi-Nya, diá ing gogainya Sia momarakat ko'i 
naton. 17 Hukum i Tuhan sinarima naton nongkon i Musa. Ta'e tabi bo kososatia i Allah 
pinonyatadon ko'i Yesus Kristus. 18 Diábí im pernah noko'ontong ko'i Allah, kolikudbí ing ki Adí 
tulong 1 Ama, inta notongkai 1 Amá bo modagin totok ko'i-Nia. Ko'i-Nia tuata monyata ko'i naton 
ing ki Amá. 19 Ponguasa mita Yahudi kon Yerusalem nopotabá kon imang mita bo intau mita in 
Lewi minayak ko'i Yohanes bo nolibó nana'a, "Ki ine ikow na'a?" 20 Taran-tarangandon ki 
Yohanes nongaku, "Aku'oi in de'emanbí Raja Mopoposalamat." 21 Dá bui ilibó monia, "Aka natua, 
ki ine ikow Ki Elia degá ikow?" Tubagnya: "De'eman". "Tobatú nabi degá?" ilibó bui monia. Ta'e 
ki Yohanes notubag doman: "De'eman". 22 "Aka natua, dá pogumandon ko'inami mongo ki ine 
ikow na'a simbá kota'auan nami im potubag ko'i monia inta nopotabá mangoi ko'inami. Aka 
podudui in raianmu yo ki ine in ikow nion?" 23 Ki Yohanes notubag: "Aku'oibí na'a inta imakusud 
in singog i Nabi Yesaya nana'a: 'Intau inta nobalú kom padang gurun: Tondodaidon dalan ko'i 
Tuhan.’ " 24 Intau mita inta pinotabá i intau im Parisi, 25 nolibó ko'i Yohanes nana'a: "Aka ikow 
de'eman Raja Mopoposalamat, de'eman ki Elia, bo de'eman doman tobatú nabi, yo nongonu sin 
ikow i mobaptisbi?" 26 Ki Yohanes notubag, "Aku'oi mopobaptis in tubig. Ta'e kon yuá-yuák 
monimu, oyúon tobatú intau inta diá kinota'auan monimu. 27 Sia inta namangoi no'iduduimai 
ko'inakó, ta'e umpakah tongá mobuka kon togot in sapatu-Nya, yo diá patus in aku'o1." 28 Tua 
komintan nobalí kom Betania inta kon lolanmai Ongkag in Yordan inta pobaptisanmai i Yohanes. 
29 Nopo'ikolomai kon singgai, indoianmai Yohanes ki Yesus namangoi ko'inia. Bo ki Yohanes 
noguman, "Indoiai, tuata ing ki Adi in Domba i Allah inta momopat kon dosa in dunia." 30 Sia 
tuata inta imakusud in singogku, "Mo'iduduimai ko'inakó mamangoi in Sia inta mokawa-kawasa 
nongkon inakó, sing kowakutu in aku'oi diápa pinolahir, Sia koyongandon oyúon." 31 Aku'oi 
tontaní, diábí nonota'au ko'i-Nia ing kolipod. Padahal aku'oi namangoi nobaptis in tubig simbá 
intau mita Israel monota'au ko'i-Nia. 32 Ki Yohanes noguman doman nana'a, "Aku'oi noko'ontong 
kon Roho i Allah noponag nongkon langit naonda bo lagapan paloma dinumompá bo nogutun ko'i- 
Nia. 33 Tungkul intua diápabí kinota'auanku mongo ki ine in Sia. Ta'e ki Allah inta nopotabá 
ko'inakó mopobaptis in tubig nogumandon ko'inakó nana'a: 'Aka moko'ontong ikow kon Roho i 


Allah moponag bo mogutun kon tobatú intau, yo intaubí tatuata inta mopobaptis in Roho i Allah.' 
34 Bo inontongkudon tontaní intua," guman i Yohanes, "Bo pota'aukudon ko'i monimu kon Siabí 
tua ing ki Adí i Allah." 35 Nopoikolomai kon singgai, ki Yohanes kon tampat bui tatua takin 
murínya doyowa. 36 Naonda inontongnya ing ki Yesus no'italib, Sia noguman: "Indoiai! Tuata Adí 
Domba i Allah." 37 Dinongog i murínya doyowa tatua in singognya tatua, dá minayak in taya dua 
dinumudui ko'i Yesus. 38 Ki Yesus nobobui ko'i monia inta dumuduianmai ko'i-Nia bo polat 
nolibó, "Onu in tayakon monimu?" Tubag monia, "Rabi, kon onda im pinogutunan i Rabi?" (Rabi 
mangalenya guru.) 39 Dá kai Yesus doman, "Koligai! Indoiaidon monimu tontaní." Mosia 
namangoi domandon bo no'idoi kom pinogutunan-Nya. Dodai intua jam empatdon mololabung. 
Singgai intua mosia nogutunpa noyotakin i Yesus. 40 Tobatú kon sigad nayadua tua inta ain 
nokodongog kon onu inta pinoguman i Yohanes bo inta minayak dinumudui ko'i Yesus, tangoinya 
ing ki Andreas ki utat i Simon Petrus. 41 Dá ki Andreas lagi notayak ko'i Simon ki utatnya bo 
noguman ko'inia, "Kami ain noyodungkul i Mesias!" (Mesias notongkai ing Kristus: Raja 
Mopoposalamat.) 42 Ki Simon dinia 1 Andreas minayak ko'i Yesus. Ki Yesus inimindoi ko'i Simon, 
bo noguman: "Ikow ki Simon, ki adí i Yohanes. Ikow tangoiondon ki Kepas." (Kepas notongkai im 
Petrus, mangalenya bulud batu.) 43 Nopo'ikolomai kon singgai ki Yesus nonantúdon kom mayak 
ing Galilea. Sia noyodungkul i Pilipus. Ki Yesus noguman ko'i Pilipus, "Koligai duduidon ko'i- 
Nakó!" 44 Ki Pilipus na'a intau im Betsaida, kotá inta pinogutunan i Andreas bo i Petrus. 45 Bo ki 
Pilipus noyodungkul i Natanael bo polat noguman ko'inia, "No'ulídon nami in intau inta sinangoi i 
Musa kom bonu im buk hukum i Allah, bo inta aim pinota'au muna in nabi mita. Sia tua ing ki 
Yesus, intau in Nazaret, ki adí i Yusup." 46 Ta'e ki Natanael noguman, "Eta oyúon degá im mopia 
mamangoi nongkon Nazaret?" Dá kai Pilipus doman, "Koligai, indoianmudon tontaní!" 47 
Inontong 1 Yesus ing ki Natanael namangoi, dá ki Yesus noguman nana'a soál ki Natanael tua, 
"Indoiai, tua intau Israel motulid, diábí in ubol kong ginanya!" 48 Dá ki Natanael nolibó ko'i 
Yesus: "Naonda ing kinotota'au 1 Ama ko'inakó?" Tubag 1 Yesus, "Wakutu in diápa inoiní i Pilipus 
ikow, inontong-Kudon ikow kon limonag im pangkoi ara tatua." 49 "Pak Guru, guman i Natanael, 
ki Amá ing ki Adí i Allah!" 50 Ki Yesus noguman ko'i Natanael, "Ikow nopirisaya ko'i-Nakó tongá 
lantaran dega' Aku'oi noguman ko'inimu kon ikow inontong-Kudon kon siungonmai pangkoi in ara 
tatua Soál mita inta lebe molobe-loben nongkon tua ko'ontonganmubí!" 51 Ki Yesus noguman 
doman, "Totu'u, popirisayadon! Ikow moko'ontongbí kon langit mobukat bo malaekat mita i Allah 
moponik-moponag mamangoi ko'i Adi Intau." 


2:1 Doyowa nosinggai no'iduduimai kon tua oyúon im pinonika'an kong kotá ing Kana kong 
Galilea, bo ki iná i Yesus kon tua doman. 2 Ki Yesus bo murí-Nya mita inundang doman kom pesta 
tatua. 3 Bo naonda ing kinodaitan in anggur, ki iná-Nya noguman ko'i Yesus, "Mosia kinodaitan in 
anggur." 4 Ki Yesus notubag, "Iná, dona'aipa mokiaid in onu bo onu ko'i-Nakó, sin diápabí 
notompod i wakutu-Ku mopo'ontong intua." 5 Ta'e ki iná i Yesus noguman kon simpal mita kom 
pinonika'an tatua: "Aidaidon onu im pokiáid-Nya ko'i monimu." 6 Kon tua oyúon tampayang onom 
inta sinadia sim pake ón pondaritan podudui adat in Yahudi. Tampayang tobatú bonunya degá 
mogatut noliter. 7 Dá ki Yesus noguman kon simpal mita kon tua," Bonuaidon tubig in tampayang 
mita tatua." Dá binonuandon doman mita monia kinongo-puling. 8 Onda intua ki Yesus noguman 
ko'i monia, "Tana'a ponayukaikah kon topilik nongkon tampayang tatua bo dia kon itoi im pesta bo 
pokinanam." 9 Bo itoi im pesta tatua nonanamdon kon tubig inta ain nobalí anggur tatua. (Ta'e 
diábí kinota'auannya mongo nongkon onda in anggur tatua, tongábi simpal mita in nonota'au kon 
soál mita tatua.) Dá itoi im pesta tatua minayak dinimiug kon nonika'an lolaki, 10 bo noguman: 


"Biasamai intau munabí mopo'inum in anggur inta mopia totok, bo aka tamu mita mopuasdon 
monginum, bain tua bo poluaiondon in anggur inta diá totok mopia. Ta'e ki utat in umuranbí notagú 
kon anggur mopia umaai in tana'a makow!" 11 Tuata in soál mokoherang muna inta pinomia i 
Yesus. Tua pinomia-Nya kong Kana inta kong Galilea. Takin tanda tatua Sia nopo'ontongdon ing 
kawasa-Nya. Dá murí-Nya mita mopirisayadon ko'i-Nia. 12 Nopalut makow kon tua ki Yesus 
minayak ing Kapernaum noyotakin 1 iná-Nya, 1 utat-Nya bo murí-Nya mita. Mosia nogutunpa kon 
tua tongonupamai degá nosinggai. 13 Naonda in Singgai Moloben Paskah Intau Yahudi nodiugdon, 
ki Yesus minayak in Yerusalem. 14 Kom palas im Baloi Tuhan inta kon Yerusalem, oyúon intau 
inta mopopotalui mita in sapi, domba, bo paloma, bo oyúon doman in intau inta mopoponoliu in 
doit limitú makow kon tua. 15 Ki Yesus nonulapid kon tali bo pinomia sambok bodongka noguntun 
kom bayongan mahaluk kon tua, pinomayak domba, sapi pinoluai-Nya nongkon Baloi Tuhan. Bo 
meja mita inta tampat poponoliuanmai in doit sinoko-balintuang-Nya, sahingga doit 
nongo'irangkap. 16 Bo Sia noguman kon intau mita mopopotalui im paloma, "Tokodiadon 
komintan nongkon na'a. Dikabí balíon monimu pasar im Baloi Amá-Ku!" 17 Dá kinotoropandon im 
murí-Nya mita kon oyúon im pinais kom bonu im Buk Mosuci nana'a: "Tabi-Ku kom Baloi-Mu, oh 
Allah, mopodoko-dokot kong gina-Ku." 18 Tongá itoi mita in Yahudi molawang ko'i-Nia, mosia 
noguman ko'i Yesus, "Onu i mota'au po'ontong-Mu ko'inami salaku tanda kon oyúon hak-Mu 
mogaid kon ná tana'a." 19 Tubag 1 Yesus, "Rumbundon Baloi Tuhan tana'a, bo tongábí kon dalom 
tolu nosinggai im poposindogan-Ku bui." 20 Itoi mita in Yahudi tatua noguman ko'i Yesus, "Opat 
nopuluh boonom notaong pinoposindogan im Baloi Tuhan tana'a, bo Ikow im mongaku kom 
mokoposindog kon tua tongá kon dalom tolu nosinggai?" 21 Ta'e makusud i Yesus Baloi Tuhan tua 
in awak-Nyabí tontaní. 22 Dá tuamai naonda ing ki Yesus nobiag nongkon kinopatoian-Nya, 
buidon kinotoropan im murí-Nya mita, kon soál tatua pernahdon pinoguman i Yesus. Dá mosia 
nopirisayadon kon onu inta pinais kom bonu im Buk Mosuci bo bayongan inta siningog i Yesus. 23 
Wakutu ing ki Yesus kon Yerusalempa solama in Singgai Moloben Paskah, nobayong intau 
nopirisaya sin noko'ontong kon soál mita inta mokoherang pinomia-Nya. 24 Ta'e diábí pirisayaan i 
Yesus i mosia, sing kinota'auan-Nyabí gina im bayongan intau. 25 Tuamai diá bidon paralu 
mokodongog kong katarangan in intau ibanea, sing kinota'auan-Nya onu ing kom bonu ing gina 
intau. 


3:1 Oyúon tobatú tokoh agama nongkon golongan intau im Parisi, tangoinya ki Nikodemus. 2 Kon 
dolom tobatú, sia namangoi ko'i Yesus bo noguman, "Pak Guru, kinota'auan nami kong ki Amá im 
pinotabábí i Allah. Sin diábí in tobatúmai intau mota'au mogaid kon soál mita inta mokoherang ná 
inta pinomia i Pak Guru aka ki Allah diá kotaki-takinnya." 3 Tubag i Yesus, "Totu'u, kon diábí in 
tobatúmai intau mota'au mobalí umat i Allah, aka sia diá polahiron bui." 4 Dá ki Nikodemus 
noguman nana'a ko'i Yesus, "Diábí doman intau inta noguyangdon bo polahironbí bui! Mota'au 
degá in sia tumuot bui kon sian i inánya bo polahiron bui?" 5 Ki Yesus notubag, "Totu'ubí in 
singog-Ku tana'a: aka intau bo diá polahiron nongkon tubig bo nongkon Roho i Allah, yo intau 
tatua diábí mota'au mobalí umat i Allah. 6 Aka awak na'a pinolahirbí ing guyanga, ta'e aka secara 
rohani yo pinolahirbí in Roho i Allah. 7 Dika moherang aka Aku'oi moguman kom mo'ikow 
komintan musti polahiron bui. 8 Tompot mogirup kon onda ing ko'ibognya; kodongogan naton in 
singognya, ta'e diábí kota'auan naton mongo nongkon onda ing kinoángoiannya bo kon onda im 
bayáannya. Natua doman in intau inta pinolahir nongkon Roho i Allah." 9 Ki Nikodemus nolibó 
bui, "Dá naondabí ing kobobalí intua?" 10 Tubag i Yesus, "Ikow nion guru kon Israel, umpakah yo 
diá kota'auanmu in soál tatua 11 Pirisayadon: Kami mosingog kon onu inta kinota'auan nami, bo 


tongábí doman onu inta ain nontong nami tua im pota'au nami; ta'e mo'ikow doí motarima kon onu 
im pinota'au nami. 12 Mo'ikow diá mopirisaya aka Aku'oi mongonguman kon soál dunia ko'inimu, 
dá naondabí im mo'ikow mopirisaya aka Aku'oi mongonguman ko'i monimu kon soál mita inta 
nongkon soroga 13 Diábí tobatúmai intau pernah namonik in soroga, kolikudbí in Sia inta ain 
noponag kon dunia na'a, Sia tuata ing ki Adí Intau. 14 Bo ná doman ki Musa inta nopoponik in 
ulag tambaga kom pangkoi ing kayu kom padang gurun, dá natua doman ki Adi Intau musti 
polantudon, 15 Simbá bayongan intau inta mopirisaya ko'i-Nia moko'ulí kong kobiagan mononoi. 
16 Lantaran ná domai tua in tabi i Allah kon intau kon dunia na'a, sahingga inogoi-Nyadon ki Adí- 
Nya tulong, simbá bayongan intau inta mopirisaya ko'i-Nia diá moyoyang, ta'e moko'ulí kong 
kobiagan mononoi." 17 Sing ki Allah nopotabá ko'i Adí-Nya namangoi in dunia na'a de'emanbí 
mamangoi mohakim kon intau kon dunia na'a, ta'e mamangoibí moposalamat ko'i monia. 18 Intau 
inta mopirisaya ko'i-Nia diábí hukumon. Ta'e intau inta diá mopirisaya in hukumondon 1 Allah, sin 
diá mopirisaya ko'i Adí-Nya inta tulong. 19 Na'a im mobalí dodoyonan ponuntutan ko'inia: "Bayag 
ain namangoi in dunia na'a, ta'e sindipbí ing ko'ibo-ibog in intau, sim mora'at in oáid monia. 20 Sin 
intau inta momia kom mora'at, moya'at ing ginanya kom bayag, sin dikabo ko'ontongan in oáidnya 
inta mora'at tua. 21 Ta'e intau inta nomia kon onu inta kino ibog i Allah, namangoi kom bayag tatua 
simbá ko'ontongandon kon onu inta pinomianya tatua no'iduduibí kon inta kino ibog i Allah." 22 
Nopalut makow kon tua ki Yesus bo murí-Nya mita minayak in Yudea. Bo ki Yesus nogutunpa kon 
tua noyotakin monia tongonumai nosinggai bo nobaptis. 23 Dodai intua ki Yohanes diápa pinobonu 
monia kom ponjara dá sia umuranpa doman nobaptis kon Ainon, lipu inta diá noyayuk nongkon 
Salim, sin nobayong in tubig kon tua. Intau mita namangoi ko'inia, bo binaptisnya i mosia. 25 
Tongá tongonumai im murí i Yohanes nomangkoidon mobobayowan takin intau mita in Yahudi 
soál atorang pondaritan. 26 Mosia minayak ko'i Yohanes bo noguman, "Pak guru, kinotoropanpa 
degá i Pak guru in intau inta noyotakin i Pak guru kon lolanmai Ongkag in Yordan tua, inta sinundú 
1 Pak guru wakutu intua Sia nobaptis doman in tana'a makow bo komintan intau mayak ko'i-Nia!" 
27 Ki Yohanes notubag, "Diábí in tobatúmai intau moko'ulí kon onu bo onu sin pake onnya tontaní, 
aka de'eman ki Allah in nobogoi ko'inia. 28 Dinongog bidon monimu tontaní in singogku, kon 
aku'oi na'a in de'emanbí Raja Mopoposalamat. Aku'oi in tongábí pinotabá umuna ko'i-Nia. 29 
Nonika'an bobay tatua ing kapunya'anbí in nonika'an lolaki. Yobayat in nonika'an lolaki tatua 
tongábí simindog moyotakinnya bo mokidongog, bo mopia ing ginanya aka mokodongog kon 
singog in nonika'an lolaki. Natuabí doman in aku'oi. Mopiadon totok ing ginaku in tana'a. 30 
Kawasa-Nya im mustidon kodugang-kodugang bo aku'oi ing ko'intok-ko'intokdon." 31 "Inta 
namangoi nongkon soroga no'iliubí nongkon bayongan yagi-yagi. Inta namangoi nongkon dunia 
no'ibonubí kon dunia na'a bo nongonguman doman kon soál in dunia mita na'a. Ki ine inta nongkon 
omonik Sia no'iliubí nongkon bayongan yagi-yagi. 32 Sia nongonguman kon soál inta inontong bo 
dinongog-Nyadon, ta'e diá tobatúmai intau mopirisaya kon onu ino'uman-Nya. 33 Sin intau inta 
mopirisaya kon onu inta ino'uman-Nya tatua, akúonnyabí kong ki Allah tua 1 mobanar. 34 Sing ki 
ine im pinotabá i Allah, dá siabí tua mopoyaput im pirman i Allah, sin sia ing kinawasaan bidon in 
Roho i Allah. 35 Ki Ama motabi ko'i Adí-Nya, bo pinosarakan-Nyadon bayongan ing kawasa-Nya 
ko'i-Nia. 36 Intau inta mopirisaya kon Adi tatua, moko'ulíbí kong kobiagan mopia bo mononoi, ta'e 
intau inta diá motoindudui kon Adí tatua, diábí doman moko'ulí kong kobiagan. Sia umuran 
hukumon i Allah." 


4:1 Dinongogdon intau mita im Parisi kong ki Yesus ain noko'ulí bo nobaptis kon intau mobayo- 
bayongdon kon dumodudui 1 Yohanes. (2 Sabanarnya ki Yesus diábí nobaptis ta'e tongábí murí- 


Nya mita.) 3 Naonda ing kinota'auan 1 Yesus kon soál mita tatua kino-dongogandon 1 intau mita Im 
Parisi, dá nongkon Yudea Sia nobuidon minayak ing Galilea. 4 Dalan monia tua musti mo'italib 
kon Samaria. 5 Dá nodapotdon tai Yesus kon tobatú kotá kon Samaria, Sikhar in tangoinya. Lipú 
tatua diá noyayuk nongkon butá inta mogol i Yakub kolipod ko'i Yusup, ki adínya. 6 Kon tua oyúon 
parigi i Yakub. Nolopídon totok ing ki Yesus sim bobayáan tatua, tuamai Sia ilimitúpa kom 
bingkímai im parigi tatua. Dodai intua no'utudon in singgai, degá jam duablasdon. 7 Bo murí-Nya 
mita minayakdon ing kotá sin notalui kong ka'anon. Diá no'onggot kon tua oyúon tobatú bobay in 
Samaria namangoi sim monangkob. Ki Yesus noguman ko'inia, "Iná, mota'au degá Aku'oi mo'igum 
kon tubig inumon-Ku?" 9 Bobay tatua notubag, "Ki Tuang intau in Yahudi, bo aku'oi na'a inta in 
Samaria, nongonu sing ki Tuang mo'igumbí ko'inakó kon tubig inumon?"(Sin intau mita in Yahudi 
diá noyoyobayatan intau mita in Samaria.) 10 Ki Yesus notubag, "Aka kuma bo kinota'auanmu in 
totabi 1 Allah bo kinota'auanmu ki ine in no'igum kon inumon ko'inimu, yo nopasti bidon kon ikow 
tontaní im mo'igumbí kon tubig inumon ko'i-Nia tua. Bo ogoian-Nyabí ikow in tubig kobiagan 
tatua." 11 Dá bobay tatua noguman doman, "Diá in totayuk i Tuang bo nodalom totok im parigí 
tana'a. Kon ondabí ing ko'ulían 1 Tuang kon tubig inta mokobiag tua 12 Ki Yakub mogoguyang 
nami, ain nobogoi im parigí tana'a ko'inami. Bo sia tontaní ain nogamá kon tubig inumonnya 
nongkon na'a; ná doman tua ing ki adínya mita bo bobiagonnya mita. Degá ki Tuang im molobe- 
loben nongkon i Yakub?" 13 Dá kai Yesus doman, "Intau inta monginum kon tubig tana'a im 
buipabí moyogang, 14 ta'e intau inta monginum kon tubig ogoi-Ku, diá bidon moyoga-yogang, sin 
tubig inta ogoi-Ku ko'inia mobalí bidon bokakak kom bonu in awaknya, bo umuran lumuai bo 
mobogoi ing kobiagan mononoi." 15 Guman bobay tatua, "Tuang, ogoiaidon aku'oi in tubig tatua, 
simbá diádon moyoga-yogang in aku'oi, bo diáka bidon mopobui-buimai kon na'a sin monangkob." 
16 Guman i Yesus ko'inia, "Bayakdon bo oiní ing ki buloimu mamangoi in na'a." 17 Bobay tatua 
notubag, "Diábí ing ki buloiku." Guman doman i Yesus bui, "Totu'u in tubagmu nion." 18 "Sin 
ikow kolimadon pinobuloi, bo lolaki inta nobiag noyogalummu tana'a makow in de'emanbí ki 
buloimu." 19 Bobay tatua noguman, "Kinota'auankudon tana'a kong ki Tuang in tobatúbí nabi." 20 
"Mogoguyang nami nosumbah ko'i Allah kom bulud tana'a, ta'e intau mita tolipúan i Tuang 
moguman kon tongábí kon Yerusalem tampat pososumbáan in intau ko'i Allah." 21 Ki Yesus 
noguman ko'inia: "Popirisayadon, komintanmai intau mosumbah ko'i Amá, de'eman bidon kom 
bulud tana'a bo de'emanbí doman kon Yerusalem. 22 Mo'ikow intau in Samaria mosumbah ko'i inta 
diá kinota'auan monimu, ta'e aka kami intau in Yahudi nosumbah ko'i-Nia inta nokanal nami, sing 
kasalamatan namangoi nongkon intau in Yahudi. 23 Ta'e mo'iangoibí in wakutunya, sedang bo 
no'iangoi bidon, kon takin ing kawasa Roho i Allah intau mita mosumbah ko'i Amá inta mobanar 
ná inta kino ibog i Amá. 24 Sing ki Allah in Rohobí bo tongábí takin Roho i Allah sahingga intau 
mita mota'au mosumbah ko'i Amá podudui ing ka'ada'an-Nya." 25 Bobay tatua noguman ko'i 
Yesus, "Kinota'auankubí kon Raja Mopoposalamat (inta sinangoi ki Kristus) im mamangoibí. Aka 
Sia mamangoi, pota'au-Nyabí im bayongan yagi-yagi ko'i naton." 26 "Aku'oibí na'a inta i 
makusudmu nion", guman i Yesus, "Aku'oi inta moyosingogmumai tana'a." 27 Bo dodai intua murí 
mita i Yesus no'iangoidon bui. Mosia noherang totok noko'ontong ko'i Yesus nongonguman takin 
tobatú bobay. Ta'e diá in tobatúmai mosia nokobalí nolibó kom bobay tatua, "Onu im paralu i iná?" 
Andeka nolibó ko'i Yesus. Mongo onu ino'uman i Amá takin bobay tatua?" 28 Bo bobay tatua 
nonal ámaidon kon tampayangnya kon tua bo minayak ing kotá bo noguman kon intau mita kon tua, 
29 kai-nia "Koligai, mayak ing kita mo'indoi kon intau inta nopota'au ko'inakó kom bayongan inta 
aim pinomiaku. Degá bo Siabí tua in Raja Mopoposalamat?" 30 Dá mosia nobuatdon nongkon kotá 
bo minayak nokipodungkul ko'i Yesus. 31 Dodai intua murí-Nya mita nonongganutdon ko'i Yesus 


nonga'an. "Pak Guru," kai monia, "Monga'andon." 32 Ta'e ki Yesus notubag, "Ko'i-Nakó oyúon ing 
ka'anon inta diá kinota'auan monimu." 33 Dá murí-Nya mita nosilibóandon, nana'a "Degá 
oyúondon intau nogatod mangoi kong ka'anon ko'i-Nia?" 34 Ki Yesus noguman, "Ka'anon-Ku na'a 
in dumuduibí kon onu inta kino ibog i-Nia inta nopotabá ko'i-Nakó, bo moginlapat kon oáidan inta 
pinokiáid-Nya ko'i-Nakó. 35 Kai monimu in opatpa nobulan bo mokoyut. 'Ta'e Aku'oi moguman 
ko'inimu: Indoiaikah magí-makow ing gobá inta ain nodarag bo nolutúdon, mota'audon koyuton!' 
36 Bo tana'apabí doman makow bo intau inta mokokoyut tua motarima kom boli im pinogaidannya 
bo nosipundon kom bungai ing kobiagan mopia bo inta mononoi. Dá intau inta nomula bo inta 
nokoyut tumpalabí molunganga ing gina. 37 Totu'ubí in tolibag nana'a, 'Tobatú im momula, ibanea 1 
mokoyut.' 38 Aku'oi mopotabá ko'i monimu mayak mokoyut kong goba inta de'eman mo'ikow in 
nomula; intau ibanea ain nogaid kon tua, bo mo'ikow im motarima kong ka'utungan nongkon 
oáidan monia tua." 39 Nobayong intau in Samaria inta nogutun kong kotá tatua nopirisaya ko'i 
Yesus lantaran nokodongog kon o'uman im bobay tatua. Sim bobay tatua noguman, "Sia noguman 
ko'inakó kom bayongan inta aim pinomiaku." 40 Dá naonda intau mita in Samaria mita tatua 
noyodungkul i Yesus, mosia nopo'igum totok simbá, mogutunpa in Sia takin monia. Dá ki Yesus 
nogutunpa kon tua takin monia doyow nosinggai. 41 Bo nodugangdon nobayong intau mopirisaya 
ko'i Yesus sin nokodongogdon tontaní kon totundú-Nya. 42 Mosia noguman kom bobay tatua, 
"Mopirisayadon kami in tana'a, de'eman bidon tongá lantaran onu inta ino'umanmu ko'inami, ta'e 
lantaran kami nokodongogdon tontaní kon tosingogon-Nya. Bo kinota'auandon nami kon Sia tua in 
totu'ubí Mopoposalamat in dunia." 43 Naonda in doyowadon nosinggai nogutun kon Sikhar, 
minayakdon ing ki Yesus kong Galilea. 44 Ki Yesus tontaní nogumandon nana'a, "Tobatú nabi 
diábí hormaton kon lipúnya tontaní." 45 Ta'e naonda in Sia no'iyaputmai ing Galilea, intau mita 
nonontomu ko'i-Nia takin sanang ing Gina, sin wakutu in Singgai Moloben Paskah kon Yerusalem, 
inontongdon monia im bayongan inta pinomia i Yesus. 46 No'iduduimai kon tua ki Yesus buidon 
minayak ing Kana inta kong Galilea, kotá inta pernah pinogaidan kon inta mokoherang, "Tubig 
nobalí anggur." Kong kotá tatua oyúon tobatú pogawai kon istana, dodai intua ki adínya notakit 
kong Kapernaum. 47 Naonda in dinongognya kong ki Yesus nongkon Yudea namangoidon ing 
Galilea, dá sia minayakdon ko'i Yesus nopoigum simbá mamangoipa ing Kapernaum bo 
mongundam ko'i adínya inta dongkadon olaton. 48 Ki Yesus noguman kom pogawai istana tatua, 
"Aka mo'ikow diá moko'ontong kon soál mita inta mokoherang, yo tantú diábí i mo'ikow 
mopirisaya." 49 Ta'e pogawai istana tatua noguman, "Tuang, lagidon angoi bá diápa matoi ing ki 
adiku." 50 Ki Yesus noguman ko'inia, "Bayakdon, mopia bidon ing ki adimu." Intau tatua 
nopirisaya kon singog i Yesus bo minayak. 51 Kon dalanpa, bobantungnya mita nonontomudon 
ko'inia bo noguman, "Ki adí i Tuang Nopiadon." 52 Dá ilibónyadon ko'i monia mongo jam tongonu 
nopia ing ki adínya. Tubag monia, "Kolabung, degá jam satu singgai bo no'inggamá im patúnya." 
53 Bon kinotoropandon im pogawai istana tatua kon jam natuata ki Yesus noguman ko'inia: 
"Mopia bidon ki adimu." Dá sia takin tombonu im baloinya komintandon nopirisaya ko'i Yesus. 54 
Tua in tanda mokoherang induanya inta pinomia i Yesus kong Galilea naonda in Sia nongkon 
Yudea. 


5:1 No'iduduimai kon tua oyúon Singgai Moloben intau Yahudi, dá ki Yesus minayak in 
Yerusalem. 2 Kon Yerusalem kon diug in tampat inta sinangoian "Ngara in Domba" oyúon tobatú 
tabang, inta aka kom bonu im bahasa Ibrani sinangoian "Betesda." Kon tua lima in tampat 
pobobarasanangan. 3 Kon tampat pobobarasanangan mita tatua nobayong intau mita mototakit inta 
mosiug makow; oyúon bilog, oyúon pelong, oyúon lempeng. [Mosia tua komintan mogolat makow 


kon kolimbokan tubig in tabang tatua. 4 Sin oyúon inta mo'iangoi im malaekat i Tuhan moponag 
kon tabang tatua bo molimbok kon tubignya. Bo intau motakit inta muna lumabú kon tabang tatua 
wakutu i molimbok, mopia onukabí im panyakinya.] 5 Kon tampat tatua oyúon doman tobatú intau 
inta ain tolu nopulú bowalu notaong in notakit. 6 Inontong i Yesus in Sia mosiug makow kon tua, 
bo kinota'auanbí i Yesus kon totokdon no'onggot sia notakit, dá ki Yesus nolibó ko'inia, "Mo'ibog 
mopia in ikow?" 7 Intau notakit tatua notubag, "Ama, diá intau kon na'a im mopoponag ko'inakó 
kon tabang aka molimbok in tubignya. Bo pomuloi in aku'oi moramiji mopobayak in tabang tatua, 
umuran ko'una'an in intau ibanea." 8 Dá ki Yesus noguman ko'inia, "Pobangondon, bingkatdon im 
boladmu bo bayakadon." 9 Dodaipa doman tua nopia intau tatua. Biningkatnya im boladnya bo 
minaya-mayak. Soál tatua nobalí kon singgai in Sabat. 10 Tuamai itoi mita intau Yahudi noguman 
kon intau inta bagu nopia tatua, "Singgai na'a singgai in Sabat, tuamai ikow diábí mota'au 
mobingkat kom boladmu." 11 Ta'e intau tatua notubag, "Intau inta ko'ina nongundam ko'inakó in 
noki bingkat im boladku bo mayak." 12 Dá ilibó bui monia, "Ki ine intau inta noki bingkat im 
boladmu nion bo mayak?" 13 Ta'e diá kinota'auan in intau inta bagu inundaman tatua mongo ki ine 
in nopotabá ko'inia tua, sing ki Yesus minayakdon bo kino'olingoiandon in intau mobarong kon tua. 
14 No'iduduimai kon tua ki Yesus bui noyodungkul in intau tatua kom bonu im Baloi Tuhan, bo ki 
Yesus noguman ko'inia: "Pokotoropdon, nopiadon ikow tana'a. Dikadon bui mogaid kon dosa, 
simbá diá koántugan bui in inta lebe mora'at." 15 Dá ilumuaidon intau tatua bo noguman kom 
ponguasa mita Yahudi kong ki Yesusbí intau inta nokopia ko'inia. 16 Dá tuamai, mosia mulaidon 
moramiji momogutú ko'i Yesus, sin Sia monoáidan kon singgal in Sabat. 17 Ta'e ki Yesus 
noguman ko'i monia, "Ki Amá-Ku in umuranbí nogaid umaai in tana'a makow, dá Aku'oi im 
mogaidbí doman." 18 Singog-Nya mita tatua nokodugangdon kon ibog monia moramiji molimod 
ko'i-Nia. Mosia moroncana kon tua de'emandon tongá lantaran Sia molawang kon atorang agama 
soál singgai in Sabat; ta'e lantarandon doman Sia noguman kong ki Allah tua ing ki Amá-Nya; 
mangalenya kon tua Sia mokipotongkaidon ko'i Allah. 19 Tubag i Yesus kon intau mita tatua, 
"Poguman-Kudon ko'i monimu, Adi in diábí mokoáid kon onu bo onu aka mopomake ing kawasa- 
Nya tontaní. Sia tongábí mogaid kon onu inta ain inontong-Nya inaidan i Amá-Nya. Sin onu in 
inaidan i Amá, tua doman in inaidan i Adí. 20 Sim motabibí ing ki Amá kon Adí bo po'ontong- 
Nyabí ko'i-Nia im bayongan inta inaidan-Nya tontaní. Sedang bo po'ontongbí i Amá ko'i-Nia in 
oáidan mita inta lebe moloben nongkon oáidan mita tatua, sahingga mo'ikow moherangdon. 21 Ki 
Ama tua im momiag bui kon intau minatoi, bo mobogoi ko'i monia ing kobiagan mopia bo 
mononoi; ná tua doman in Adí mobogoi doman ing kobiagan mononoi ko'i monia inta mo'ibog 
ogoian-Nya ing kobiagan. 22 Bo ki Amá in diá bidon mohakim ko'i neka, sim pinosarakan-Nya 
bidon intua ko'i Adí-Nya. 23 Pinomia i Amá intua simbá bayongan intau mohormat ko'i Adí ná 
mosia mohormat ko'i Ama. Intau inta diá mohormat kon Adi diá doman mohormat ko'i Ama inta 
nopotabá mangoi ko'i Adi. 24 Totu'u totok in singog-Ku tana'a: Intau inta monarukira kon singog- 
Ku mita, bo mopirisaya ko'i-Nia inta nopotabá ko'i-Nakó, oyúon kobiagan mopia bo mononoi. Sia 
in diábí hukumon; sia no'i pilatdon nongkon kinopatoian bo noko'ulídon kong kobiagan. 25 
Pirisayadon: Mo'iangoibí in wakutunya, sedang bo no'iangoi bidon, kon intau minatoi im 
mokodongogbí kon singog i Adí Allah. Bo intau inta mokodongog mobiagbí. 26 Ná ki Amá nobalí 
pangkoi ing kobiagan, dá binalí-Nya doman Adí pangkoi ing kobiagan. 27 Sia nobogoi in hak-Nya 
ko'i Adí-Nya mohakim, sin Sia ki Adi Intau. 28 Dika moherang mo'ikow mokodongog kon soál 
tana'a, sim mo'iangoibí i wakutunya kon intau inta aim minatoi mokodongog kon singog-Nya, 29 
bo lumuai nongkon kubur. Intau inta nogaid kom mopia mobangon bo mobiag. Ta'e intau inta 
nogaid kom mora'at im mobangon sin hukumon." 30 "Aku'oi in diábí mota'au mogaid kon onu bo 


onu podudui in ibog-Ku tontaní.Aku'oi in tongábí mohakim podudui onu inta pinarentah i Allah. 
Bo moádilbí im pononantú-Ku, sin Aku'oi in diábí dinumudui kon ibog-Ku tontaní, ta'e 
dinumuduibí kon ibog 1 Ama inta nopotabá mangol ko'i-Nakó. 31 Aka kuma bo Aku'oi 
mongonguman kon soál ka'ada'an-Ku tontaní, yo onu in ino'uman-Ku tatua diábí mota'au 
pirisaya'an. 32 Ta'e oyúonbí in intau ibanea in nongonguman soál Aku'oi, bo kinota'auan-Kubí kon 
totu'ubí in oumannya tatua. 33 Mo'ikow nopotabádon in intau minayak ko'i Yohanes, bo 
ino'umannyadon onu in totu'u soál Aku'oi. 34 Soál tana'a poguman-Ku, de'emanbí lantaran Aku'oi 
moparalu kon kosaksian nongkon intau, ta'e bá mo'ikow posalamaton. 35 Ki Yohanes tua in naonda 
bo togá noyongkit inta moponindar im bayag. Bo samantara na'a mosanangpabí ing gina monimu 
motarima kon sindar tatua. 36 Ta'e ko'i-Nakó oyúon ing kosaksian inta moponti-ponting nongkon 
kosaksian inta pinoyaput 1 Yohanes, tuata in oáidan inta pinokiáid 1 Ama ko'i-Nakó. Oáidan tatuata 
inta yogot-Ku aidan tana'a makow, tuata im mobalí bukti kong ki Amábí in nopotabá ko'i-Nakó. 37 
Bo ki Ama inta nopotabá ko'i-Nakó nobogoi doman ing kosaksian soál Aku'oi. Mo'ikow didpa 
dodai onda nokodongog kon singog-Nya andeka noko'ontong kom pogot-Nya. 38 Pirman-Nya diá 
no'itonop makow kong ginamu sim mo'ikow diá mopirisaya ko'i-Nakó inta pinotabá-Nya. 39 
Mo'ikow mobalajar kom Buk Mosuci sing kom bonu in raian monimu, aka natua yo moko'ulí kong 
kobiagan mopia bo mononoi. Bo umpakahbí Buk Mosuci tatua tontaní ain nobogoi ing kosaksian 
soál Aku'oi. 40 Ta'e mo'ikow doi mamangoi ko'i-Nakó simbá moko'ulí kong kobiagan mononoi. 41 
Aku'oi in doíbí mokidayow kon intau. 42 Kinota'auan-Kubí im mo'ikow. Kinota'auan-Kubí kon 
diábí in tabi monimu ko'i Allah. 43 Aku'oi namangoi takin kawasa i Amá-Ku, ta'e mo'ikow doi 
motarima ko'i-Nakó. Ta'e aka intau ibanea i mamangoi ko'i monimu takin kawasanya tontaní yo 
tarima'an monimu in sia. 44 Naondabí ing kopopirisaya monimu aka mo'ikow tongabí motayak 
kombá dayowon intau ibanea, diábí moramiji kombá dayowon i Allah inta totobatú tua 45 Dikabí 
mosangka kon Aku'oi mopotalá ko'i monimu kon tayowon 1 Ama. Sing ki Musabí inta 1 harap 
makow monimu i mopotalá ko'i monimu. 46 Aka kuma bo mo'ikow mopirisaya ko'i Musa, yo 
mo'ikow im mopirisayabí ko'i-Nakó, sin sia ain doman nomais soál Aku'o1. 47 Ta'e aka mo'ikow bo 
diá mopirisaya kon onu inta pinais tatua, yo naondabí mo'ikow mota'au mopirisaya kon onu inta 
pinoguman-Ku?" 


6:1 Nopalut makow kon tua ki Yesus minayak in lolan Danow Galilea inta sinangoian Danow 
Tiberias. 2 No'tyaputmai kon tua, mobayong intau dinumudui ko'i-Nia sin noko'ontongdon im 
mosia kon inta mokoherang inta pinomia i Yesus kon intau mita nongotakit bo nongopia 
domandon. 3 Ki Yesus notakod kom bulud, bo ilimitú kon tua takin murí-Nya mita. 4 Wakutu intua 
diádon mo'onggot Singgai Moloben Paskah intau Yahudi. 5 Dodai ing ki Yesus nobobui magí- 
makow, inontong-Nya intau mokapu-kapung mamangoi ko'i-Nia. Dá Sia nolibó ko'i Pilipus, "Kon 
onda i mota'au naton potaluian kong ka'anon, simbá bayongan intau tanion mota'au monga'an?" ( 6 
Kinota'auan bidon i Yesus onu i musti aidan-Nya, ta'e Sia noguman natua sim monungkul ko'i 
Pilipus.) 7 Ki Pilipus notubag, "Aka roti bo tongá boli in doyowa nogatut doit perak yo diábí tugat 
poka'an kon intau mita tanion, umpakahbí tongá poyopilikon makow." 8 Murí 1 Yesus tobatú inta ki 
Andreas ki utat i Simon Petrus noguman ko'i Yesus, 9 "Kon na'a oyúon adi lolaki inta nodia kon 
roti lima nobatú bo toyak doyowa nobungá. Ta'e diábí pongonu aka kon intau moántó tanion!" 10 
Ki Yesus noguman, "Pokilitúaidon intau mita tanion!" Kon tampat tatua nobayong im bonok, dá 
intau mita tatua ilimitú kom bonok. Mosia komintan tua oyúonbí in lima noribu intau lolaki. 11 
Onda intua ki Yesus nogamá kon roti bo nopoyaput in sukur ko'i Allah. Nopalut makow kon tua 
sinila-siali-Nya mokow in roti tatua kon intau moántó tatua. No'iduduimai kon tua sinila-silai-Nya 


domandon in toyak tatua, bo mosia komintan nonga'an kino'o-ibogbi monia. 12 Naonda in 
komintandon nonga'an nobotug, ki Yesus noguman kom muriNya mita, "Sipundon agat mita in roti 
inta diá kina'an monia simbá diá mogoguya'at." 13 Bo sinipun monia. Nosipun magí mopuluh bo 
doyowá nokompe agat ing ka'anon inta tongá nongkon roti lima nobatú bo pinoka'an kon intau 
mobayong tatua. 14 Naonda intau moántó tatua noko'ontong kon inta mokoherang pinomia i Yesus, 
mosia noguman, "Totu'u, na'abí in nabi inta i harap makow mamangoi in dunia!" 15 Kinota'auan i 
Yesus kom mosia mamangoi sim momakisa ko'i-Nia mobalí Raja monia. Tuamai Sia minayakdon 
kon daerah inta kom bulud, Sia-sia mita. 16 Naonda mulaidon mo'ungkolom, murí mita i Yesus 
nosiligdon bo minayak in danow. 17 Bo mosia sinumakoi kon uangga bo minayak ing Kapernaum. 
Nodolomdon, ta'e ki Yesus diápa doman namangoi ko'i monia. 18 Dodai intua momangkoidon 
mobokol in danow tatua sin tompot mogirup moropot. 19 Naonda in noyayukdon pinobotoian 
monia, degá lima ande onomdon nokilo im binaya'an monia, mosia noko'ontong ko'i Yesus 
nopoángoi in uangga takin minaya-mayak kon tudu in tubig. Mosia totokdon no'ondok. 20 Ta'e ki 
Yesus noguman, "Dika mo'ondok sin Aku'oibí in na'a!" 21 Bo takin pia ing gina mosia 
nonongganutdon ko'i-Nia sinumakoi kon uangga, bo dodaipa doman tua uangga monia 
no'itubuhdon kon tampat bayáan monia. 22 Nopo'ikolomai kon singgai, intau moántó inta 
umuranpa kon lolan danow, bo kinota'auanbi' monia kon tonga'bi' tobatu' in uangga. 
Kinota'auandon doman monia kom murí-Nya mita sinumakoidon kon uangga bo inumuna minayak. 
Ki Yesus in diápabí sinumakin. 23 No'iduduimai kon tua tongonumai uangga nongkon kota in 
Tiberias namangoi bo sinumubuh kon diug in tampat pinoka'anan intau moántó kon roti naonda ing 
ki Tuhan nopoyaput in sukur. 24 Naonda intau moántó tatua diádon noko'ontong ko'i Yesus bo 
murí-Nya mita kon tampat tatua, mosia sinumakoi kon uangga tatua bo minayak ing Kapernaum 
motayak ko'i Yesus. 25 Naonda intau mita tatua noyodungkuldon i Yesus kon lolan danow, mosia 
nolibó ko'i-Nia, "Pak Guru, Dodai onda ki Pak Guru nodapot in na'a?" 26 Tubag i Yesus, "Totu'ubí 
kom mo'ikow motayak ko'i-Nakó de'emanbí lantaran kinomangaleandon monimu makusud in soal 
mita mokoherang inta pinomia-Ku, ta'e lantaranbí mo'ikow nonga'andon nodapot in nobotug. 27 
Dona'aibí mogaid simbá moko'ulí kong ka'anon inta modai-daitpa bo inta mobobongkog. Ta'e 
pogaidbí simbá moko'ulí kong ka'anon inta diá mobobongkog bo inta mobogoi ing kobiagan 
mononoi. Ka'anon tatua in ogoibí i Adi Intau ko'i monimu, sin Sia ain ilantik i Allah inta ki Amá." 
28 Dá mosia nolibó ko'i-Nia, "Onu im musti pomia'an nami, simbá kami mogaid kon oáidan inta 
kino'ibog i Allah?" 29 Ki Yesus notubag, "Tana'abí ing kino'ibog i Allah nongkon i monimu: 
Popirisayadon ko'i-Nia inta pinotabá mangol i Allah." 30 Dá kai monia doman, "Aka natua, onu in 
tanda po'ontong i Pak Guru ko'inami, simbá kami moko'ontong bo mopirisaya ko'i Pak Guru Onu in 
aidan i Pak Guru 31 Mogoguyang nami noka'an kom manna kom padang gurun, ná inta pinais kom 
bonu im Buk Mosuci, 'Sia nobogoi in roti nongkon soroga.' " 32 Bo Ki Yesus noguman ko'i monia, 
"Pirisayabí: De'emanbí ki Musa, ta'e ki Amá-Kubí in nobogoi ko'inimu in roti inta totu'u nongkon 
soroga. 33 Sin roti inta inogoi i Allah in Siabí inta noponag nongkon soroga bo nobogoi ing 
kobiagan kon intau kon dunia." 34 Dá mosia noguman, "Pak Guru, tantúdon ogolal in roti tatua ing 
kami." 35 Dá kai Yesus doman, "Aku'oibí na'a in roti inta mobogoi ing kobiagan, intau mita inta 
mamangoi ko'i-Nakó diá bidon angoian bui ing gogoy. Bo intau inta mopirisaya ko'i-Nakó diá 
bidon moyoga-yogang bui. 36 Ta'e ná Kain singog-Ku ko'i monimu, umpakahbí ain montong 
monimu in Akv'oi, ta'e diábí mopirisaya im mo'ikow. 37 Bayongan intau inta mogol i Amá-Ku ko'i- 
Nakó im mamangoibí ko'i-Nakó. Ki inekabí im mamangoi ko'i-Nakó diábí in diá tarima'an-Ku. 38 
Sin Aku'oi namangoi nongkon soroga de'emanbí mamangoi mogaid kon onu inta ko'ibog-Ku 
tontaní, ta'e mogaidbi' kon inta kino ibog-Nya inta nopotabá ko'i-Nakó. 39 Bo na'abí ing kino'ibog 


1-Nia inta nopotabá ko'i-Nakó: simbá bayongan intau inta mogol ko'i-Nakó, diá tobatúmai 1 mobuli; 
ta'e bá bangonon-Ku im mosia kon singgai ponantúan. 40 Totu'u na'abí ing kino'ibog 1 Amá-Ku: Bá 
bayongan intau inta noko'ontong kon Adí bo nopirisaya ko'i-Nia moko'ulí kong kobiagan mopia bo 
mononoi, bo mobiag bui kon singgai ponantúan." 41 Intau mita Yahudi mulaidon mongunsingog 
ko'i Yesus, sing ki Yesus noguman: "Aku'ol1 in roti inta noponag nongkon soroga." 42 Mosia 
noguman, "Sia na'a ing ki Yesus, ki adí i Yusup to Kinota'auanbí nami ing ki iná bo ki amá-Nya! 
Yo nongonu sin Sia in mogumanbí, kon Sia in noponag nongkon soroga?" 43 Dá ki Yesus 
noguman ko'i monia, "Dona'ai mongunsingog. 44 Diábí tobatúmai intau mota'au mamangoi ko'i- 
Nakó, aka diá diaan mangol 1 Ama inta nopotabá mangol ko'i-Nakó. Ki ine i mamangoi ko'i-Nakó, 
yo biagon-Kubí in sia kon singgai ponantúan. 45 Kom bonu im Buk nabi mita pinais nana'a: 
'Komintan intau tundúonbí i Allah.' Dá bayongan intau inta ain nokodongog kon totundú bo 
nobalajar nongkon i Amá, mamangoibí ko'i-Nakó. 46 Tongá tua in de'emanbí mangalenya kon 
oyúondon intau ain noko'ontong ko'i Amá. Tongábí Sia inta namangoi nongkon i Allah in 
noko'ontongdon ko'i Amá. 47 Pokota'audon! Intau inta mopirisaya, oyúonbí ing kobiagan mopia bo 
monoi. 48 Aku'oibí na'a in roti inta mobogoi ing kobiagan. 49 Mogoguyang monimu noka'andon 
kom manna kom padang gurun bo mosia aim minatoi. 50 Ta'e diábí natua in roti inta noponag 
nongkon soroga: 'Intau inta moka'an kon roti tatua diábí matoi.' 51 Aku'oibí in roti inta noponag 
nongkon soroga, roti inta mobogoi ing kobiagan. Intau inta moka'an kon roti tana'a umuranbí 
mobiag. Roti inta ogoi-Ku kong kobiagan intau kon dunia na'a in awak-Kubí." 52 Nokodongogmai 
kon tua, intau mita in Yahudi nobobayowan. Mosia nosingog: "Umpakah intau tanion mokobalí 
mobogoi in awak-Nya sing ka'anon naton?" 53 Bo ki Yesus noguman ko'i monia, "Poguman- 
Kudon ko'imonimu, Aka mo'ikow bo diá moka'an kon awak i Adi Intau bo monginum kon dugú- 
Nya, yo diábí 1 mo'ikow mobiag. 54 Intau inta moka'an kon awak-Ku bo monginum kon dugu-Ku 
sia i moko'ulí kong kobiagan mopia bo mononoi bo biagon-Kubí in sia kon singgai ponantúan. 55 
Sin awak-Ku in totu-totu'ubí ka'anon bo dugú-Ku in totu'ubí o'inumon. 56 Intau inta moka'an kon 
awak-Ku bo monginum kon dugú-Ku, umuranbí in Sia motobatú takin-Ku, bo Aku'oi 1 
motobatúnya doman. 57 Ki Ama inta nobiag tua, nopotabá ko'i-Nakó bo Aku'oi tontaní nobiagbí 
doman nongkon 1 Amá. Natua doman intau inta moka'an kon awak-Ku, sia im mobiagbí doman 
nongkon i-Nakó. 58 Na'abí in roti inta noponag nongkon soroga: de'emanbí ná roti inta kina'an im 
mogoguyang monimu. Sin naonda in noka'an makow kon roti tatua, mosia minatoi doman. Ta'e 
intau inta moka'an kon roti tana'a in umuranbí mobiag." 59 Tua komintan pinoguman i Yesus dodal 
in Sia notundú kom baloi pososambayangan kong Kapernaum. 60 Naonda in nokodongog kon 
singog mita 1 Yesus tatua, nobayong kon sigad im muri-Nya mita noguman, "Totundú tana'a totu'u 
mobogat. Ki inebí im mokomampu motarima kon tua!" 61 Kinota'auanbí 1 Yesus kom murí-Nya 
mita mongunsingogbí doman kon soál tatua. Dá tuamaí Sia noguman, "Degá mokotersinggung ko'i 
monimu in singog-Ku mita tatua 62 Yo onu degá im mobalí aka mo'ikow moko'ontongdon ko'i Adi 
Intau mamonik bui kon tampat-Nya inta muna 63 Rohobí i Allah in nobogol ing kobiagan kon 
intau. Ropot in intau na'a diá baragunanya. Singog mita inta pinosingog-Ku ko'i monimu na'a in 
singogbí mita in Roho 1 Allah bo singogbi inta mobogol ing kobiagan. 64 Tongá oyúon doman kon 
sigad monimu in diá mopirisaya." (Kinota'auan bidon muna i Yesus in intau mita inta doi 
mopirisaya, bo ki ine mobalui im pirisaya ko'i-Nia.) 65 Bo ki Yesus bui noguman, "Tuamai Aku'oi 
noguman ko'inimu, 'diábí tobatúmai intau mota'au mamangoi ko'i-Nakó, aka diá ko'ibog i Amá." 66 
Nongkon dodaidon in tuata bo nobayong in dumodudui-Nya nonalámaidon ko'i-Nia, bo doídon 
dinumudui ko'i-Nia bui. 67 Bo ki Yesus nolibó kom murí-Nya inta mopuluh bodoyowá tatua, 
"Degá mo'ikow monalá domanmai ko'i-Nakó?" 68 Dá ki Simon nolibó, "Tuhan, ko'i inepa im 


bayáan nami Tosingogon i Tuhan mobogol ing kobiagan mopia bo mononoi. 69 Kami na'a in 
nopirisaya bo noyakin bidon kong ki Tuhanbí in totabá inta mosuci nongkon 1 Allah." 70 Ki Yesus 
notubag: "Kinota'auan bidon monimu kon Aku'oibi in nomilí ko'i monimu mopuluh bodoyowá na'a! 
Tongá tobatú kon sigad monimu nion ing kinawasaan in Ibilis!" 71 Ki Yudas ki adí i Simon 
Iskariot i makusud i Yesus tatua. Sin ki Yudasbí tuata im moposarakan ko'i Yesus, umpakah sia 
muri doman 1 Yesus inta kon sigad im muri-Nya mopuluh bodoyowá. 


7:1 Nopalut makow kon tua, ki Yesus minaya-mayak makow ing Galilea. Doí in Sia minayak in 
Yudea, sin itoi mita Yahudi moroncana molimod ko'i-Nia. 2 Dodai intua diádon mo'onggot bo 
poraya'an kon Singgai Moloben Pondok Daun. 3 Dá ki utat mita 1 Yesus noguman ko'i-Nia, 
"Tala'aidon in tampat tana'a bo bayakdon in Yudea, simbá murí-Mu mita moko'ontong doman kon 
oáidan-Mu. 4 Diábí intau im mobuni kon onu inta inaidannya, aka mo'ibog in sia kota'auan im 
bayongan intau. Aka Ikow mogaid kon soál mita ná tatua, yo musti po'ontong kom bayongan 
dunia!" ( 5 Sing ki utat-Nyapa mita tontaní diápabí doman mopirisaya ko'i-Nia.) 6 "De'emanpabí 
wakutu-Ku," guman i Yesus ko'i monia, " Ta'e aka ko'i monimu, mota'aubí im pomuloi makow. 7 
Mo'ikow in diábí kodoí in dunia na'a. Ta'e Aku'oi im memang kodoíbí in dunia na'a, sin Aku'oi 
umuran moguman kon dunia mora'at in oáid monia. 8 Bayakdon tontaní i mo'ikow kom poramean 
tatua. Aku'oi in diápabí mayak, sin de'emanpabí wakutu-Ku." 9 Tua ing guman i Yesus ko'i utat- 
Nya mita, bo nogutunpa in Sia kong Galilea. 10 Naonda ing ki utat-Nya mita minayak kom 
poramean tatua, inumuni-uni makow ing ki Yesus bo minayak tontaní. 11 Solama pinoramean 
tatua, itoi mita Yahudi notayak ko'i-Nia bo nolibo magí makow, "Kon onda in Sia?" 12 Moántó 
intau momangkoidon moyogombong soál Sia. Oyúon 1 moguman: "Sia Intaubi mopia." Ta'e oyúon 
doman i moguman: "Diá! Sia mopoyaying kon intau mobayong." 13 Ta'e diá in tobatúmai intau 
mobarani moguman taran-tarangan soál ki Yesus sim mosia mo'ondok kon itoi mita intau Yahudi. 
14 Wakutu ing koyogotdon pinoramean, ki Yesus sinumu'ot kom Baloi Tuhan bo nomangkoidon 
nobogoi in totundú. 15 Itoi mita 1 Yahudi totok noherang bo noguman, "Naondabí ing kinotota'au- 
Nya kon soál mita tatua, padahal diábí dodai onda Sia nosikolah?" 16 Ki Yesus notubag, "Onu in 
sinundú-Ku na'a de'emanbí totundú-Ku, ta'e totundúbí i-Nia inta nopotabá mangoi ko'i-Nakó. 17 
Intau mita inta mo'ibog dumudui ko'i Allah, kota'auannyabí mongo nongkon i Allah in totundu-Ku 
na'a andeka nongkon i-Nakó tontaní. 18 Intau inta motundú kon onu ing kino ibognya tontaní, sia 
tua i motayakbí kom bá hormaton. Ta'e intau inta moramiji simbá hormaton ki Inta nopotabá ko'inia 
yo mojujur in sia tua, bo diábí in ubol ko'inia. 19 Degá diábí kinota'auan monimu kong ki Musa 
nobogoidon im parentah mita i Allah ko'i monimu Ta'e diá in tobatúmai kon sigad monimu in 
dinumudui kom parentah mita tatua. Nongonu sim mo'ikow mo'ibogbí molimod ko'i-Nakó?" 20 
Intau moántó kon tua notubag: "Nobundai Ikow! Ki inebí im mo'ibog molimod ko'i-Nimu?" 21 Ki 
Yesus notubag, "Tongá tobatú in oáidan pinomia-Ku bo moherang 1 mo'ikow. 22 Ki Musa nobogoi 
i atorang ko'i monimu simbá sunaton, umpakahbí sunat tatua de'emanbí atorang nongkon i Musa, 
ta'e nongkon mogoguyangbí mita tungkul ing ki Musa diápa. Tuamai, umpakah singgai in Sabat 
mo'ikow mosunat doman kon intau. 23 Aka tua pomia'an monimu simbá diá molawang kon atorang 
1 Musa soál sunat, yo nongonu mo'ikow tumorúbí ko'i-Nakó tongá lantaran nongundam kom 
bayongan awak intau kon singgai in Sabat 24 Dikabí mohakim kon intau tongá podoyon kon onu 
inta ko'ontongan, ta'e podoyonbí kon inta moádil." 25 No'iduduimai kon tua, degá tongonumai intau 
in Yerusalem noguman, "Sia na'a degá inta taya-tayakonmai intau sin limodon 26 Ta'e indoiai 
mobebasbí in Sia mosingog kon tayowon intau moántó, bo diábí im moguman kon onu bo onu ko'i- 
Nia. Kinota'auandon degá im pomarentah naton kon Sia na'a in Raja Mopoposalamat 27 Ta'e aka 


Raja Mopoposalamat mamangol, yo diábí tobatúmai intau monota'au kon asal-usul-Nya! Ta'e aka 
asal-usul Intau tanion yo kinota'auanbí naton." 28 Wakutu ing ki Yesus koyogot motundúmai kom 
bonu im Baloi Tuhan, Sia nosingog noropot, kai-Nia, "Dá kinota'auan bidon monimu mongo ki ine 
in Aku'oi na'a bo kino-ta'auan bidon monimu in asal usul-Ku Tongá bá kota'auan monimu, kon 
de'emanbí ibog-Ku tontaní in namangoi. Aku'oi na'a im pinotabábí i-Nia inta Mobanar, ta'e diá 
kinota'auan monimu in Sia. 29 Ta'e Aku'oi in nonota'aubí ko'i-Nia, sin Aku'oi nongkon i-Nia, bo 
Siabí tua in nopotabá ko'i-Nakó." 30 Dodai intua ramijiondon monia domokon in Sia, ta'e diá 
tobatúmai intau mokobalí mokadai ko'i-Nia, sin de'emanpa wakutunya. 31 Nobayong ing kon sigad 
monia tua in nomangkoidon mopirisaya ko'i-Nia, bo noguman, "Aka Raja Mopoposalamat tua 
mamangoi, yo degá Sia mokoáid kon lebe mobayong in soál mita inta mokoherang nongkon Intau 
tana'a?" 32 Kinodongogandon intau mita im Parisi onu in iyogombong intau moántó soál ki Yesus. 
Tuamai, mosia takin mang mita itoi nopotabá kon tongonumai mololukad kom Baloi Tuhan bo 
modomok ko'i Yesus. 33 Ki Yesus noguman kon intau mobayong inta kom bonu im Baloi Tuhan, 
"Diá bidon mo'onggot Aku'oi im moyotakin monimu, si mopalut makow kon tua Aku'oi mayakdon 
ko'i-Nia inta nopotabá ko'i-Nakó. 34 Tayakonbí monimu in Aku'oi, ta'e diábí mo'ulí monimu, sim 
mo'ikow in diábí mokodapot kon tampat inta bayáan-Ku." 35 Dá itoi mita intau Yahudi 
nosilibóandon, "Mayak onda degá in Intau tana'a sahingga diá mo'ulí naton in Sia Mayak degá in 
Sia kon intau mita in Yahudi inta nogutun kom butá intau Yunani, bo mopoyaput doman in totundú 
kon intau mita in Yunani?" 36 Onu i makusud in singog-Nya: "Tayakonbí monimu in Aku'ol, ta'e 
diábí mo'ulí monimu in Aku'oi, bo mo'ikow in diábí mokodapot kon tampat inta bayaan-Ku?" 37 
Kon singgai pangabisan nongkon poraya'an tatua, singgai inta totok moponting kom poraya'an 
tatua, ki Yesus sinimindog kom bonu im Baloi Tuhan bo nosingog noropot; "Intau inta moyogang 
angoidon ko'i-Nakó bo ponginum. 38 Soál intau inta mopirisaya ko1-Naké pinaisdon kom Buk 
Mosuci nana'a, 'Nongkon bonu ing ginanya lumuai im bokakak inta mobogoi ing kobiagan.' " (39 
Ki Yesus nongonguman kon soál Roho 1 Allah, inta bain tarima'an in intau mita inta mopirisaya 
ko'i-Nia. Sin wakutu intua Roho i Allah diápa inogoi; sing ki Yesus diápa pinomulia.) 40 
Nobayong intau nokodongog kon onu in siningog i Yesus, bo kon sigad monia tua oyúon in 
noguman, "Intau tanion in totu-totu'ubí kon nabi inta pino dandi mamangoi tua!" 41 Ibanea 
noguman, "Na'adon in Raja Mopoposalamat!" Ta'e oyúon doman in noguman, "Ah de'eman! Sin 
Raja Mopoposalamat in diábí mamangoi nongkon Galilea! 42 Kom Buk Mosuci aim pinais, kon 
Raja Mopoposalamat in nongkon katurunanbí i Daud, bo mamangoibí nongkon lipu im Betlehem, 
lipu inta pinogutunan i Daud kolipod." 43 Pangabisannya intau mita momangkoidon mobobayowan 
soál ki Yesus. 44 Oyúon im modomok ko'i-Nia, ta'e diá tobatúmai intau mokobalí mokadai ko'i- 
Nia. 45 Naonda i mololukad mita kom Baloi Tuhan inta pinotabá minayak modomok ko'i Yesus 
nobuidon mangoi, imang mita itoi bo intau mita im Parisi nolibó ko'i monia, "Nongonu sin diábí 
dinia mangoi monimu kon na'a in Sia tua?" 46 Dá mololukad mita tatua notubag, "Ule, diápa dodai 
onda intau mosingog ná pososingog-Nya tatua!" 47 Dá intau mita im Parisi nolibó bui, "Eta degá 
mo'ikow pinoyaying-Nya domandon?" 48 "Oyúondon degá ing kon sigad in itoi mita naton andeka 
intau im Parisi in nopirisaya ko'i-Nia 49 Ta'e intau moántó tana'a, diábí nonota'au kon hukum i 
Musa, kinatuladon im mosia." 50 Kon sigad intau mita im Parisi tatua oyúon ing ki Nikodemus inta 
pernah namangoi ko'i Yesus. Ki Nikodemus noguman kon intau mita im Parisi ibanea, 51 "Podudui 
in hukum i Musa, tobatú intau diábí mota'au hukumon aka porkaranya diápa kinota'auan bo oáidnya 
diápa pinirikisa." 52 Dá mosia noguman ko'inia, "Eta degá ikow nion doman in nongkon Galilea 
Pirikisadon kom bonu im Buk Mosuci dá kota'auanmu bidon kon diábí in tobatúmai nabi 


mamangoi nongkon Galilea!" [ 53 Nopalut makow kon tua bayongan intau norobuidon kom 
baloinya-baloinya. 


8:1 Ta'e ki Yesus minayak im Bulud Zaitun. 2 Nopo'ikolomai kon singgal, subuhpa Sia 
minayakdon bui im Baloi Tuhan, bo nobayong intau namangoi ko'i-Nia. Ki Yesus ilimitú bo 
nomangkoidon notundú ko'i monia. 3 Dodai in Sia yogot motundú, mototundú mita kon agama 
Yahudi bo intau mita im Parisi nodia mangol ko'i Yesus kon tobatú bobay inta kino-kadapatan 
nokitualing. Bobay tatua pinokisindogan monia kon yuák, 4 bodongka noguman ko'i Yesus, "Pak 
guru, bobay tana'a kino kadapatan nami koyogot nokitualing. 5 Bo kon hukum agama oyúon in 
atorang kon bobay ná tana'a mustibí arabon im batu dapot im matoi. Aka podudul in raian i Pak 
Guru yo naonda?" 6 Lolibó monia tua im potayakanbí monia kon talá i Yesus, simbá oyúon im 
balíon monia dodoyonan popotaláan ko'i-Nia. Ta'e ki Yesus tongá kinumuyung bo nopomais in 
tononuyú-Nya kom butá. 7 Naonda in umurandon monia dodakan, dinumungá in Sia bo noguman 
ko'i monia, "Ki ine ing kon sigad monimu in diá kodosa, yo munadon sia mogarab im batu kom 
bobay tatua." 8 Onda intua ki Yesus kinumuyung bui bo nomais bui kom butá. 9 Naonda in 
nokodongogmai kon singog i Yesus natua, minayakdon mosia nonalámai kon tampat tatua, nobatu- 
batú pinangkoi kon intau inta nogurang totok. Pangabisannya dongkadon ki Yesus takin bobay 
tatua inta simindogpa makow kon tampatnya. 10 Bo ki Yesus dinumungá bo nolibó kom bobay 
tatua, "Onda i mosia komintan Diá degá in nohukum ko'inimu?" 11 "Diá, Pak Guru," tubagnya. 
"Tua in nopia," guman i Yesus, "Aku'oi in diábí doman mohukum ko'inimu. Ta'e bayakdon, bo 
dona'aidon bui momia kon dosa." 12 Ki Yesus buipa doman noguman ko'i monia, "Aku'oi na'a 
bayag in dunia. Intau inta dumudui ko'i-Nakó diá bidon sia mayak kom bonu in sidip, ta'e 
oyúondon im bayag kong kobiagannya." 13 Bo intau mita im Paris noguman ko'i-Nia, "Ikow nion i 
mongongumanbí kon soál ka'ada'an-Mu tontaní, dá onu in ino'uman-Mu nion didbi totu'u." 14 Ki 
Yesus notubag, "Umpakahbí Aku'oi mongonguman kon soál ka'ada'an-Ku tontaní, ta'e totu'ubí onu 
ino'uman-Ku tua, sing kinota'auan-Kubí kon nongkon onda in Aku'oi namangoi bo kon onda im 
bayáan-Ku. 15 Mo'ikow mohakim kon intau podudui in cara intau, Aku'oi in diábí mohakim kon 
tobatúmai intau. 16 Ta'e aka Aku'oi bo mohakim kon intau, yo onu inta sinantú-Ku tua moádilbí, 
sin Aku'oi in de'emanbí tongá Aku-Aku'oi mita, Aku'oi in noyotakinbí i Amá-Ku inta nopotabá 
ko'i-Nakó. 17 Kom bonu in Hukum i Musa pinais nana'a: Kosaksian inta mobanar in nongkon 
kosaksianbí in intau doyowa. 18 Inta nobogoi ing kosaksian soál Aku'oi in doyowabí, Aku'oi bo ki 
Amá-Ku inta nopotabá ko'i-Nakó." 19 Dá ilibó monia, "Kon onda ing ki Amá-Mu tua?" Ki Yesus 
notubag: "Aku'oi ande ki Amá-Ku tumpala diá kinota'auan monimu. Aka kuma bo kinota'auan 
monimu in Akv'oi, yo pasti kota'auan bidon monimu ing ki Amá-Ku." 20 Bayongan tua siningog i 
Yesus wakutu in Sia yogot motundú kom bonu im Baloi Tuhan kon diugmai ing kas pobobogoian 
kon doit sosumbah. Ta'e diábí tobatúmai intau nodomok ko'i-Nia, sin de'emanpabí wakutunya. 21 
Ki Yesus bui noguman ko'i monia, "Aku'oi im mayak, bo mo'ikow i motayakbí ko'i-Nakó, ta'e 
mo'ikow im matoibí kom bonu in dosamu. Tampat inta bayáan-Ku, diábí kodapotan monimu." 22 
Dá itoi mita in Yahudi noguman, "Degá bo limimodbí tontaní in Sia nion, sin Sia moguman, 
'Tampat inta bayáan-Ku, diá kodapotan monimu.' " 23 Bo ki Yesus noguman ko'i monia: "Mo'ikow 
nion in namangoi nongkon limonag; ta'e Aku'oi in namangoibí nongkon limonik. Mo'ikow in 
nongkon duniabí na'a, ta'e Aku'oi in de'emanbí nongkon dunia na'a." 24 Tuamai Aku'oi noguman 
ko'i monimu, kom mo'ikow im matoibí kom bonu in dosa aka diá mopirisaya kon Aku'oibí in Sia 
inta sinumangoi "Aku'oi Oyúon." 25 Mosia nolibó bui, "Sabanarnya ki inebí Ikow nion?" Ki Yesus 
notubag, "Onupabí im mangale mongonguman takin monimu nion! 26 Mobayongpabí im musti 


poguman-Ku bo hakimon-Ku soál mo'ikow nion. Ta'e Sia inta nopotabá ko'i-Nakó diábí mo'ubol. 
Bo Aku'oi im mopota'au kon dunia na'a onu inta dinongog-Ku nongkon i-Nia." 27 Diá 
kinomangalean monia kon Sia tua ing koyogotbí mongonguman ko'i monia soál ki Amá. 28 
Manangka intua ki Yesus noguman ko'i monia, "Baim polantudon monimu ing ki Adi intau, bain 
tua bo kota'auan monimu kon Aku'oibí na'a in Sia inta sinumangoi 'AKU'OI OYÚON', bo 
kota'auandon monimu kon diábí in tobatúmai im pinomia-Ku inta nongkon ibog-Ku tontaní. Aku'oi 
in tongábí moguman kon onu inta sinundú i Amá-Ku ko'i-Nakó. 29 Bo Sia inta nopotabá ko'1-Nakó 
koyota-yotakin-Kubí, diábí dodai onda pinomayak-Nya makow in Aku'oi tontaní, sin Aku'oi in 
umuranbí mogaid kon onu inta moko sanang kong gina-Nya." 30 Nopalut makow noguman kon 
natua ing ki Yesus, nobarong intau nopirisaya ko'i-Nia. 31 Onda intua ki Yesus noguman kon intau 
mita in Yahudi inta ain nopirisaya ko'i-Nia, "Aka mo'ikow bo umuran dumudui kon inta sinundú- 
Ku, yo mo'ikow in totu-totu'udon mobalí damodudui-Ku, 32 dan kota'auandon monimu ing ki Allah 
inta diá mo'ubol tua, bo lantaran tuata mo'ikow im pobebasondon." 33 Mosia noguman, "Kami na'a 
ing katurunanbí i Abraham, kami in diápabí dodai onda nobalí ata i inekadon! Yo onu i makusud- 
Mu moguman, 'Mo'ikow im pobebasonbí' " 34 Dá ki Yesus noguman ko'i monia, "Poguman-Kudon 
ko'i monimu, intau inta nogaid kon dosa, nobalí ki ata in dosanya tatua. 35 Bo tobatú ata diábí 
moko'ulí kom pogutunan motantú kom bonu im motolu adí, ta'e aka adí yo umuranbí moko'ulí kon 
tampat kom bonu i motolu adí. 36 Manangka intua, aka Adí mopobebasdon ko'i monimu, yo 
mo'ikow in totu-totu'udon mobebas. 37 Kinota'auan-Kubí kom mo'ikow nion katurunanbí i 
Abraham. tongá mo'ikow moramiji molimod ko'i-Nakó, lantaran mo'ikow doí motarima kon 
totundú-Ku. 38 Onu in inontong-Ku ko'i Amá-Ku tua im poguman-Ku. Ná doman mo'ikow mogaid 
kon onu inta pinoguman 1 amá monimu." 39 Mosia notubag, "Ki ama nami ing ki Abraham." "Aka 
mo'ikow bo totu-totu'u ki adí i Abraham," guman i Yesus, "pastibí kon aidanbí monimu onu inta 
inaidan i Abraham. 40 Aku'oi mopota'au onu in totu'u ko'inimu inta ain dinongog-Ku nongkon i 
Allah, ta'e ramijion monimu limodon in Aku'oi. Ki Abraham in diábí mogaid kon natua! 41 
Mo'ikow mogaidbí kon onu inaidan 1 ama monimu tontani." Ta'e mosia notubag, "Kami na'a in 
de'emanbí adi kom boyot. Ki Ama nami tongábí tobatú, Sia tua ing ki Allah tontaní." 42 Dá ki 
Yesus noguman ko'i monia, "Aka ki Allah tua ki Amámu, yo motabibí im mo'ikow ko'i-Nakó, sin 
Aku'oi namangoibí nongkon 1 Allah. Bo de'emanbí ibog-Ku tontaní in namangoi, ta'e ibogbí i-Nia 
inta nopotabá mangoi ko'i-Nakó. 43 Nongonu sin diábí komangalean monimu onu im pinoguman- 
Ku Lantaranbí mo'ikow diá mokotahang mokodongog kon totundu-Ku. 44 Ibilisbí ing ki amámu, 
bo mo'ikow mo'ibog dumudui kon ibog i amámu tatua. Nongkon pinomangkoianpabímai Ibilis tua 
mololimod. Doíbí in sia kon onu inta mo'itutui, sin diábí im mo'itutui ko'inia. Aka sia bo mongubol 
yo biasabí intua, sin natuabí in sipatnya. Sia mo'ubol bo pangkoi im bayongan ubol. 45 Ta'e Aku'oi 
1 mogumanbí kon onu im mobanar, bo lantaran tuata mo'ikow diá mopirisaya ko'i-Nakó. 46 Ki ine 
ing kon sigad monimu im mota'au moponyata kon oyúon in dosa-Ku Aka totu'u im pinoguman-Ku, 
yo nongonu si mo'ikow in diábí mopirisaya ko'i-Nakó 47 Intau inta nongkon i Allah mokidongogbí 
kon singog i Allah. Ta'e mo'ikow in de'emanbí nongkon i Allah, tuamaí mo'ikow doi mokidongog." 
48 Itoi mita 1 Yahudi tatua notubag ko'i Yesus, "Totu'ubí in singog nami kon Ikow nion intau in 
Samaria inta kino-tolangan in dimbuló!" 49 Ki Yesus notubag, "Aku'oi in diábí kino-tolangan in 
dimbuló. Aku'oi in totokbí mohormat ko'i Amá-Ku, ta'e mo'ikow moningkule ko'i-Nakó. 50 Aku'oi 
in diábí motayak kon kahormatan-Ku tontaní. Oyúonbí im mobogoi ing kahormatan ko'i-Nakó. Sia 
tuata inta mohakim. 51 Na'a im poguman-Ku ko'i monimu: 'Inta dumudui kon singog-Ku, sia diá 
bidon kawasa'an im popatoi.'" 52 Dá itoi mita in Yahudi tatua noguman bui ko'i Yesus: "Tana'a 
kinota'auandon totok nami kon Ikow nion totu-totu'udon kino-tolangan in dimbuló! Sing ki 


Abraham tontaní aim minatoi, ná doman tua in nabi mita. Ta'e Ikow moguman, 'Intau inta dumudui 
kon singog-Mu, diá bidon kawasa'an im popatoi.' 53 Aka ki Abraham tontaní ai minatoi, bo nabi 
mita komintan domandon minatoi, [kow nion ki ine Umpakah Ikow 1 mokawa-kawasa nongkon 1 
ama nami ki Abraham!" 54 Ki Yesus notubag, "Aka kuma bo motayakbí in Aku'oi kong 
kahormatan-Ku tontaní, yo kahormatan tatua diábí im mangalenya. Inta mohormat ko'i-Nakó ing ki 
Amá-Kubí inta inanggap monimu ki Allah monimu, 55 padahal diá nokanal monimu in Sia. Aka 
Aku'oi moguman kon diá kinota'auan-Ku in Sia, dá mo'ubol in Aku'oi ná mo'ikow. Kinota'auan- 
Kubí in Sia bo Aku'oi in dinumuduibí kon singog-Nya. 56 Ki amá monimu ki Abraham nopia totok 
ing ginanya sin sia moko'ontong kon singgai- ku. Sia noko'ontongdon bo nopiadon ing ginanya!" 
57 Bo intau mita i Yahudi noguman ko'i Yesus, "Diápa tugat lima nopuluh notaong in umur-Mu, bo 
Ikow moguman kon ain noko'ontong ko'i Abraham?" 58 Ki Yesus notubag, "Poguman-Kudon ko'i 
monimu, Wakutu ing ki Abraham diápa no'i lahir, Aku'oi na'a ing koyongan bidon oyúon." 59 Bo 
intau mita in Yahudi tatua nogamá kom batu sim pogandur ko'i-Nia; ta'e ki Yesus inumadop, 
bodongka nonalámai kom Baloi Tuhan. 


9:1 Wakutu ing ki Yesus minayak, Sia noko'ontong kon intau bilog inta nongkon no'ilahirpamai. 2 
Murí-Nya mita nolibó ko'i Yesus, "Pak Guru, Nongonu sin intau tana'a pinolahirbí bilog Lantaran 
dosa i ine intua Dosanya tontaní andeka dosa i iná bo i amánya?" 3 Ki Yesus notubag, "Sia nobilog 
de'emanbí lantaran dosanya andeka dosa ing guyanganya, ta'e bá poponyatadon ko'inia ing kawasa i 
Allah. 4 Solama in nobayagpa, kita musti mogaid kon oáidan i-Nia inta nopotabá ko'i-Nakó. 
Mo'iangoibí in dolom, bo diábí in tobatúmai intau mota'au mogaid. 5 Solama in Aku'oi kon duniapa 
na'a, Aku'oibí na'a bayag in dunia." 6 Naonda in nosingog makow natua ki Yesus nonduyak kom 
butá. Bo duyak-Nya tatua pinoyokitog-Nya im butá. 7 Onda intua pinoyapu-Nya kom mata intau 
bilog tatua, polat noguman, "Bayakdon pongiamot kon tabang Siloam." (Siloam mangalenya 
'Pinotaba'.) Dá intau tatua minayakdon doman nongiamot. Dodai in sia nobuidon mangoi, sia 
noko'ontongdon. 8 Ta'e topodiug-nya mita bo intau mita inta pernah noko'ontong ko'inia limitúmai 
bo mo-igum kon intau inta mo'o-italibmai, komintan noguman, "Aka diá mo'italá siabí tana'a inta 
biasamai tumom-politúanmai bo mo'igum kon intau mo'o-italib!" 9 Oyúon in notubag, "Totu'u, sia 
na'a." Ta'e oyúon doman in noguman, "De'eman, sia nion tongábí notombatangan in intau tatua." 
Ta'e intaudon tatua tontaní in nongaku, "Aku'oibí na'a inta i makusud monimu." 10 Dá ilibódon 
monia, "Naondabí sin ikow in noko'ontong bidon?" 11 Sia notubag, "Intau inta ki Yesus in tangol- 
Nya nogamá kom butá topilik bo nopoyokitog in duyak-Nya bodongka pinolepo-Nya kom mataku 
polat noguman ko'inakó. Bayakdon kon tabang Siloam bo pongiamot. Bo minayak domandon in 
aku'oi. Naonda in nongiamot aku'oi, noko'ontongdon.'' 12 Dá ilibó monia, "Kon onda intau tatua?" 
Sia notubag, "Diábí kinota'auanku." 13 Dodai intua singgai in Sabat wakutu ing ki Yesus 
nopoyokitog im butá takin duyak-Nya sin pinongundam kon intau bilog tatua. Dá intau inta bagupa 
noko'ontong tatua dinia kon intau mita im Parisi. 15 Mosia nolibó doman ko'inia mongo naondabí 
sin sia in noko'ontong bidon.Sia notubag, "Sia nopolepo in yonak kom mataku, bo nongiamotdon in 
aku'oi bo polatdon noko'ontong." 16 Ta'e tongonumai intau kon sigad intau mita im Parisi tatua 
noguman, "Diábí domanta intau inta nomia kon soál tatua nongkon i Allah, sin diádon pinaraduli- 
Nyamai singgai in Sabat." Ta'e intau ibanea nosingog, "Diábí doman ta intau binaradosa momia 
kon soál mita inta mokoherang ná tana'a?" Bo nomukádon im bobayowan kon sigad monia tua. 17 
Dá intau mita im Parisi nolibó bui kon intau tatua, "Aka podudui in raianmu, yo naonda in soál Sia 
inta nongundam kom matamu nion?" Sia tua in nabibi! Tubag in intau tatua. 18 Ta'e itoi mita intau 
Yahudi tatua doí mopirisaya kon intau inta ko'ina nobilogpa bo tana'a ain noko'ontong. Tuamai 


mosia nogoinídon kon guyanganya, 19 bo nolibó, "Totu'u degá kong ki adimu in na'a inta kal 
monimu no'ilahir bilog Yo Naondabí sin Sia in noko'ontong bidon in tana'a?" 20 Ki iná bo ki ama 
intau tatua notubag, "Totu'u ki adí nami in sia; bo totu'u kon sia bilog no'ilahirpabímai. 21 Ta'e soal 
sia noko indoidon nion, diábí kinota'auan nami. Libódon ko'inia tontaní, sin noguyang bidon in sia; 
mota'au bidon motubag tontaní." 22 Guyanganya noguman natua sim mo'ondok mosia kon itoi mita 
in Yahudi; sim mosia ain noyopakat kon intau inta mongaku kong ki Yesus tua in Raja 
Mopoposalamat, diádon mota'au tumu'ot kom baloi pososambayangan. 23 Tuamai ki iná bo ki ama 
in intau bilog tatua noguman, "Noguyangdon in sia, libódon ko'inia tontaní." 24 Bo mosia buidon 
nogoiní kon intau inta ko'ina nobilog tatua, bo noguman ko'inia, "Pongibotdon kon ikow im 
mogumanbí kon totu'u. Kinota'auan nami kon intau tatua intaubí binaradosa." 25 Dá kai intau tatua 
doman, "Dinosa andeka diá in Sia, tua in diábí kinota'auanku. Ta'e totontaga ing kinota'auanku, 
kolipod aku'oi bilog ta'e masai na'a noko'ontong bidon in aku'o1." 26 Bo mosia bui nolibó ko'inia, 
"Onu im pinomia-Nya ko'inimu Naonda im pinogogaid-Nya sin noko'ontong bidon in ikow?" 27 
Intau tatua notubag, "Aindon ino'umanku ko'inimu, ta'e mo'ikow doí mopirisaya. Nongonu sim 
buipabí i mo'ikow molibó Degá mo'ibog doman i mo'ikow mobalí dumodudui-Nya?" 28 Dá 
siniba'an monia in sia bo polat noguman, "Ikowbí in dumodudui-Nya; kami in de'emanbí! Kami in 
dumoduduibí i Musa. 29 Kinota'auanbí nami kong ki Allah ain nobogoi im pirman-Nya ko'i Musa. 
Ta'e aka Intau tatua, diábí kinota'auan nami in asal-usul-Nya." 30 Intau tatua notubag, "Moko 
herangbí totok aka diá kinota'auan monimu mongo nongkon onda in Sia, padahal bo binalí-Nyadon 
noko'ontong in Aku'oi. 31 Kinota'auanbí naton kong ki Allah in diábí mokidongog kon intau mita 
inta binaradosa, ta'e tongábí mosia inta mohormat ko'i Allah bo inta mogaid kon onu ing kino ibog- 
Nya. 32 Nongkon pinomangkoianmai in dunia na'a diápa dodai onda kino dongogan oyúon intau 
nopobalí kon intau bilog inta nongkon no'ilahirpamai nobalí noko'ontong. 33 Aka intau tatua 
de'eman nongkon 1 Allah, tantu diábí in Sia mokoáid kon onu bo onu." 34 Dá tubag monia ko'inia, 
"Onu Ikow inta nopuling in dosa nongkon no'ilahirpamai, ikow mo'ibog motundú ko'inami?" Dá 
mulaidon singgai tuata sia diádon inogoi monia sinumu'ot kom baloi pososambayangan. 35 Kino 
dongogandon i Yesus kon intau tatua diádon inogoi monia sinumuot kom baloi pososambayangan. 
Dá sinayak-Nya intau tatua bo noguman ko'inia, "Degá ikow mopirisaya ko'i Adi Intau?" 36 Intau 
tatua notubag: "Ki ine in Sia tua, Tuang Tulungaipa poguman ko'inakó simbá mopirisaya in aku'oi 
ko'i-Nia." 37 "Ikow noko'ontongdon ko'i-Nia," tubag i Yesus. "Sia tuata inta moyosingogmumai 
na'a." 38 'Dá intau tatua sinumungkud kon tayowon i Yesus bo polat noguman, "Aku'oi mopirisaya, 
Tuhan." 39 Ki Yesus noguman, "Aku'oi mamangoi in dunia na'a si mohakim; simbá intau inta bilog 
mobalí moko'ontong, bo intau inta moko'ontong, mobalí bilog." 40 Tongonumai intau im Parisi inta 
kon tua nokodongog ko'i Yesus nosingog natua, bo mosia nolibó ko'i-Nia, "Makusud-Mu ing kami 
na'a im bilog doman?" 41 Ki Yesus notubag, "Aka kuma bo mo'ikow bilog, yo diábí im mo'ikow 
binaradosa. Ta'e lantaranbí mo'ikow noguman, kami moko'ontongbí, dá tua mangalenya mo'ikow 
binaradosapa." 


10:1 "Totu'ubí in singog-Ku na'a: Intau inta tumu'ot kon lantung in domba, bo diá mongin 
lolingkop, ta'e monomponikbí mongin dalan ibanea, yo sia tua i mononakow bo mogogagow. 2 Ta'e 
intau inta tumu'ot mongin lolingkop, sia tuata ing gombala in domba. 3 Mololukad kon lantung 
momukatbí kon lolingkop sin tuotannya, bo domba mita mokidongogbí kon singognya wakutu in 
oiníonnya im mosia podudui in tangoi monia tontaní bo diaannya lumuai. 4 Bo naonda ing 
koluaidon in domba mita tatua, gombala tatua mayak umuna ko'i monia, bo dombanya mita 
dumuduianmai. 5 Doíbi im mosia dumudui kon intau ibanea, sedang bo polaguianbí monia intau 


ibanea sin diá nokanal monia in singognya." 6 Ki Yesus nongonguman kom porumpama'an tatua, 
ta'e diá kinota'auan monia i makusud-Nya. 7 Tuamai ki Yesus noguman bui"Poguman-Kudon ko'i 
monimu, Aku'oibí in lolingkop mayak kon domba mita tatua. 8 Mosia inta namangoi ko wakutu in 
diápa in Aku'oi, mononakowbí bo mogogagow im mosia tua, bo doíbí in domba mita tatua 
mokidongog ko'i monia. 9 Aku'oibí na'a in lolingkop. Ki ine in tumu'ot mongin i-Nakó mosalamat 
in sia, sia tu'ot luaibí bo moko'ulí kong ka'anon. 10 Mononakow tua in tongábí mamangoi 
monakow, molimod bo momoguya'at. Ta'e Aku'oi i mamangoibí simbá mosia moko'ulí kong 
kobiagan, kobiagan inta mobayong totok ing kasanangan. 11 Aku'oibí na'a ing Gombala inta 
mopia. Gombala mopia im mobogoibí in nyawanya sing kopontingan in dombanya mita. 12 Aka 
intau inta tongá sinondanan inta de'eman gombala bo de'eman doman kitogi domba mita tatua, 
polaguianbí monia in domba mita tatua aka ontongondon monia in serigala tayow-tayowdon 
mangoi. Dá tokodomokondon in serigala in domba mita tatua bo poguya'aton. 13 Intau inta sinoko 
tondanan tatua molaguibí, sin sia nogaid tongábí lantaran inubolian. Dá diábí hirauonnyamai in 
domba mita tatua. 14 Aku'oibí na'a ing gombala inta mopia. Notongkai ná kinotota'au 1 Ama ko'i- 
Nakó bo kinototaau-Ku ko'i Ama, dá natua doman ing kinotota'au-Ku kon domba-Ku mita bo 
mosia in nonota'au doman ko'i-Nakó. Aku'oi moposarahkan in nyawa-Ku sing kopontingan monia. 
16 Oyúonpabí doman in domba-Ku mita ibanea, inta diá no'itakin kong kawangan domba tana'a. 
Mosia tua i mustibí doman diaan-Ku bo mosia i mokidongogbí kon singog-Ku. Pomiaan-Kudon 
tokawangan im mosia bo tobatú ing gombalanya. 17 Ki Ama motabi ko'i-Nakó sin Aku'oi 
moposarakan in nyawa-Ku, simbá tua buion-Ku tarima'an. 18 Diábí tobatúmai mota'au mogamá 
nongkon i-Nakó. Aku'oi i moposarahkan tua, poduduibí in ibog tontaní. Aku'oi ing kokawasabí 
moposarahkan kon tua, bo kokawasabí mogamá bui. Tuabí in tugas inta sinarima-Ku nongkon i 
Amá-Ku." 19 Lantaran ki Yesus nosingog natua, dá intau mita in Yahudi nomangkoidon 
nobobayowan. 20 Nobayong in noguman, "Kinotolangan in dimbuló in Sia! Sia nobundai! 
Nongonu sin indongoganbí monimu in Sia?" 21 Ta'e oyúon doman in noguman: "Intau inta 
Kinotolangan in dimbuló diábí mosingog natua! Eta dimbuló moko undam kon intau bilog sahingga 
im moko ontong?" 22 Kon Yerusalem intau mita koyogot morame kon Singgai Moloben 
Pinoresmian kom Baloi Tuhan. Dodai intua sempo in tumping. 23 Ki Yesus koyogot nodondaloi 
kon tampat inta sinangoian Tampat Pobobarasanangan i Salomo inta kom bonu im Baloi Tuhan. 24 
Dodai intua intau mita Yahudi namangoi nolipung ko'i Yesus. Mosia noguman, "Modapot in to'onu 
pomayak-Mu makow ing kami diá motantú im pirisaya Pogumankadon kosilang, aka Ikow nion 
totu-totu'u Raja Mopoposalamat." 25 Ki Yesus notubag, "Pinoguman-Ku bidon ko'inimu, ta'e 
mo'ikow diá mopirisaya. Oáidan mita inta pinomia-Ku pinodoyon kon tangoi 1 Amá-Ku, mobogoi 
im bukti soál Aku'oi. 26 Mo'ikow diá mopirisaya sim mo'ikow diá no'itu'ot kong kawangan in 
domba-Ku mita. 27 Domba-Ku mita i mokidongogbí kon singog-Ku mita. Kinota'auan-Kubi im 
mosia, bo mosia in dumuduibí ko'i-Nakó. 28 Mosia tua in ogoian-Kubí ing kobiagan mononoi, bo 
nopasti bidon kon diábí moputu-putú. Diábí tobatúmai intau mokoágow ko'i monia nongkon lima- 
Ku. 29 Ki Amá-Kubí in nobogoi ko'i monia tua ko'i-Nakó, bo no'iliu im mosia nongkon bayongan 
yagi-yagi. Bo diábí doman tobatúmai intau mokoágow ko'i monia nongkon kawasa 1 Amá-Ku. 30 
Aku'oi bo ki Amá in tobatúbí." 31 Bo intau mita in Yahudi nogamá kom batu sim pogandur ko'i 
Yesus. 32 Ta'e ki Yesus noguman ko'i monia, "Mo'ikow ain noko'ontong ko'i-Nakó nogaid kon 
nobayong in oáidan inta mopia, inta pinokiáid 1 Ama ko'i-Nakó. Nongkon oáidan mita tatua, onda 
im balíon monimu dodoyonan poganduran ko'i-Nakó?" 33 Intau mita in Yahudi notubag, 
"De'emanbí lantaran oáidan-Mu mita inta mopia tua im balíon nami dodoyonan poganduran im batu 
ko'i-Nimu, ta'e lantaranbí Ikow mohojat ko'i Allah. Ikow nion in intaubí bo mo'ibog mokipotongkai 


ko'i Allah." 34 Bo ki Yesus notubag, "Degá diábí kinota'auan monimu kom pinais bidon kom bonu 
im Buk Hukum agamamu nana'a: 'Ki Allah nogumandon, mo'ikow in ilahbf 35 Kinota'auanbí naton 
kon onu inta aim pinais kom bonu im Buk Mosuci umuranbí pake'on, diábí ing goga-gogainya. Dá 
aka ki Allah monangoi ilah kon intau mita inta nopirisayadon kon singog-Nya. 36 Yo nongonu sin 
singogonbí monimu kon Aku'oi mohojat ko'i Allah lantaran Aku'oi noguman kon Aku'oi ki Adí i 
Allah Padahal Aku'oi im pinilibi 1 Ama bo pinotabá namangol in dunia. 37 Aka Aku'oi diá nogaid 
kon oáidan mita inta pinoki aid i Amá, yo dika mopirisaya ko'i-Nakó. 38 Ta'e lantaran Aku'oi 
nogaidbí kon oáidan inta pinokiáid tatua, dá popirisayadon kon onu inta inaidan-Ku tatua, 
umpakahbí mo'ikow doí mopirisaya ko'i-Nakó. Sahingga ing kota'auandon bo komangaleandon 
monimu kong ki Amá in umuranbí notobatú takin-Ku, bo Aku'o1 in umuranbí doman notobatú i 
Amá." 39 Buidon doman ramijion domokon monia ing ki Yesus, ta'e diápa doman kino domokan 
monia. 40 Onda intua ki Yesus bui minayak kon lolan Ongkag in Yordan. Ongkag inta 
pinobaptisan i Yohanes kolipod, bo ki Yesus nogutunpa kon tua. 41 Nobayong intau in namangoi 
ko'i-Nia. Mosia noguman, "Ki Yohanes diábí nomia kon soál mita inta mokoherang, ta'e bayongan 
inta pinogumannya soál intau tana'a in totu'ubí." 42 Bo nobayong intau kon tua in nopirisaya ko'i 
Yesus. 


11:1 Oyúon tobatú intau ki Lazarus in tangoinya. Sia nogutun kom Betania noyotakin i utatnya 
mita bobay ki Maria bo ki Marta. 2 Ki Maria na'a im bobay inta nopongipu in lana nobondu kon 
si'ol i Tuhan bodongka iradatannya bui im bu'oknya. Kon singgai tobatú ki utat monia ki Lazarus 
na'a notakit. 3 Dá ki Maria bo ki Marta na'a minayak ko'i Yesus bo nopota'au; "Tuhan, ki utat nami 
inta totok kinotabi Tuhan tua notakit." 4 Ta'e naonda in dinongog i Yesus in habar tatua, Sia 
noguman:"Panyakinya tatua diábí mokopatoi ko'inia. Na'a in nobalíbí simbá kakuasa'an i Allah 
poponyatadon bo bá lantaran panyaki tatua ki Adí i Allah polantudon doman." 5 Ki Yesus im 
motabibí ko'i Maria, ko'i Marta bo ko'i Lazarus ki utat monia. 6 Ta'e naonda ki Yesus nokota'aumal 
kon habar kong ki Lazarus notakit, dá sangajabí in Sia nogutunpa doyowa nosinggai kon tua. 7 
Bain nopalut makow kon tua bo noguman in Sia kom murí-Nya mita: "Koligai mayakpa bui ing 
kita kon Yudea." 8 Ta'e mosia notubag, "Pak Guru, nobagumai na'a intau mita in Yahudi moramiji 
mogandur im batu ko'i Pak Guru, yo tana'a nongonu sing ki Pak Guru mogoiníbí bui mayak intua?" 
9 Ki Yesus notubag, "Degá diábí kinota'auan monimu kon tosinggai tua mopuluhbí bodoyowá, 
nojam Intau inta mayak singgai, diábí mo'ipintud, sin ontongonnyabí bayag in dunia na'a. 10 Ta'e 
intau inta mayak dolom mo'ipintudbí, sin diá im bayag ko'inia." 11 Natua im pinoguman i Yesus. 
No'iduduimai kon tua noguman bui in Sia, "Ki utat naton ki Lazarus aindon nosiug, ta'e bayáan- 
Kubí bo bangonon in sia." 12 Dumodudui mita 1 Yesus noguman, "Tuhan, aka ki Lazarus nosiug, 
mopiabí in sia." 13 Makusud i Yesus ki Lazarus tua aim bidon minatoi. Ta'e sinangka monia 
makusud i Yesus tua kong ki Lazarus tua in nosiugbí ná biasamai. 14 Tuamai im pinogumandon i 
Yesus taran-tarangan, "Ki Lazarus minatoidon. 15 Ta'e nopiabí ing gina-Ku sin diá in Aku'oi kon 
tua, sin natuabí i mopia ko'i monimu, simbá mo'ikow mopirisayadon. Koligai kita mayakdon ko'i 
Lazarus tana'a makow." 16 Ki Tomas inta dinonoi "ki Apang" noguman kon yobayatnya mita inta 
muri mita 1 Yesus, "Koligai dumudui ing kita, biar kita matoi moyotakin-Nya!" 17 Naonda ing ki 
Yesus nodapotdon kon lipi inta pinogutunan i Lazarus, Ki Lazarus koyongandon opat nosinggai 
ilobong. 18 Betania na'a in nodiug kon Yerusalem, degá tolumai nokilo ing koyayuknya. 19 Kon 
tua nobayong intau in Yahudi namangoi bo nohiburmai ko'i Marta bo ko'i Maria lantaran 
kinopatoian i utat monia. 20 Naonda in dinongog i Marta kong ki Yesus namangoi, sia ilumuai sim 
monontomu ko'i Yesus, ta'e ki Maria in tongá kom baloi. 21 Ki Marta noguman ko'i Yesus, "Tuhan, 


aka kuma bo kon na a ing ki Tuhan dodal intua, yo diábí minatol ing ki utat nami. 22 Tongá 
kinota'auankubí doman kon tana'a makow ki Allah im mobogoibí doman kon onukabí im 
po'igumon i Tuhan ko'i-Nia." 23 Guman i Yesus ko'i Marta, "Ki utatmu i mobiagbí bui." 24 Dá kai 
Marta doman, "Kinota'auankubí kong ki Lazarus im mobiagbí bui aka intau minatoi biagandon kon 
singgai pohakiman." 25 Ki Yesus noguman bui ko'i Marta, "Aku'oibí inta mobogol ing kobiagan bo 
inta momiag kon intau minatoi. [ntau inta mopirisaya ko'i-Nakó in mobiagbí, umpakahbí sia 
minatoidon. 26 Bo intau nobiag inta mopirisaya ko1-Naké, mobiagbí mononoi. Mopirisaya degá 
ikow kon singog-Ku tatua?" 27 "Tuhan," kai Marta, "Aku'oi mopirisayabí kong ki Tuhan ki Adí i 
Allah, Raja Mopoposalamat inta mamangoi in dunia na'a.” 28 Noguman makow natua ing ki Marta, 
minayak in sia nogoiní ko'i utatnya ki Maria bo nopogombong ko'inia, "Ki Pak Guru kon na'adon, 
ilibó-Nya ikow." 29 Nokodongogmai kon tua, ki Maria bango-bangon, bo minayak nokipodungkul 
ko'i Yesus. 30 Dodai intua, ki Yesus diápa no'iyaput in desa. Sia kon lipúpa inta binayak i Marta 
pinokipodungkulan. 31 Naonda intau mita Yahudi inta namangoi nohibur ko'i Maria kom baloi 
noko'ontong ko'i Maria bango-bangon bo ilimikat ilumuai, dinuduian monia in sia, sin iraimai 
monia sia mayakbí ing kubur bo mongombal. 32 Wakutu ing ki Maria no'idapotdon ko'i Yesus bo 
noko'ontongdon ko'i-Nia, sinumungkud in Sia kon tayowon-Nya bo noguman, "Tuhan, aka kuma 
dodai intua ki Tuhan kon na'a, yo diábí minatoi ing ki utatku." 33 Naonda inontong 1 Yesus ki 
Maria nongombal, bo intau mita i Yahudi inta namangoi noyotakinnya tua nongombal doman, 
noájar totok ing gina-Nya, bo totokdon inagían tabi in Sia. 34 Dá Sia nolibódon ko'i monia, "Kon 
onda im pinonguburan monimu ko'inia?" Tubag monia:"Igai mo'indoi, Tuhan." 35 Bo ki Yesus 
nongombal. 36 Bo intau mita in Yahudi noguman, "Indoiaikah, totokbí in Sia motabi ko'i Lazarus!" 
37 Ta'e oyúon doman ing kon sigad monia tua in nosingog, "Intau bilog mota'au balíon-Nya 
moko'ontong, yo nongonu sin diábí in Sia nokoámpag simbá ki Lazarus diá matoi?" 38 Kom 
bonupa ing ka'ada'an notabi, ki Yesus minayak ing kubur. Kubur tatua in tobatú goa inta sinaloban 
im batu moloben. 39 Ki Yesus noguman, "Posidon im batu tatua." Ta'e ki Marta, ki utat in intau 
inta minatoi tatua notubag, "Tuhan, aindon opat nosinggai im pinonguburan ko'inia. Tantú 
nobongkog bidon!" 40 Dá ki Yesus noguman ko'i Marta, "Degá kinolionganmudon inta 
pinoguman-Ku ko'inimu, kon aka ikow mopirisaya, yo ikow i moko'ontongbí kong kawasa i Allah 
inta totu'u moloben!" 41 Dá pinosidon monia im batu tatua. Onda intua ki Yesus ilumangag kon 
langit bo nosingog, "Sukur moántó Ama, sin ain inindongogan-Mu in Aku'oi. 42 Kinota'auan-Kubí 
kon umuran-Mubí indongogan in Aku'oi, ta'e singogon-Ku in na'a, kon tayowon intau mita inta kon 
na'a, simbá mosia mopirisaya kon Ikowbí in nopotabá mangoi ko'i-Nakó." 43 Nosingog makow 
natua, ki Yesus nomalú noropot noguman, "Lazarus, luaidon!" 44 Dá ilumuaidon in intau inta aim 
minatoi tatua. Lima bo si'olnya kobaku-bakutpa im pusi, bo pogotnya kobaku-bakutpa doman im 
pusi inta pinobakut kom pogotnya. "Bukádon im pusi tanion simbá mobebasdon sia im mayak", 
guman i Yesus kon intau mita kon tua. 45 Nobayong intau Yahudi inta namangoi nohibur ko'i 
Maria nopirisayadon ko'i Yesus naonda in noko'ontong kon onu inta nobalí tatua. 46 Ta'e oyúon 
doman in tongonumai kon sigad monia tua im minayak kon intau mita im Parisi bo nongonguman 
kon onu inta ain inaidan i Yesus. 47 Sin tuamai intau mita im Parisi bo imang mita itoi nogaid kon 
rapat takin Mahkama Agama. Mosia nolibó, "Onu im musti aidan naton Intau tana'a mokakitdon 
mogaid kon soál mita inta mokoherang kon intau! 48 Aka pomayak naton Sia umuran mogaid kon 
oáidan-Nya, yo bayongan intau mopirisayadon ko'i-Nia. Bo pangabisannya ponguasa in Rum 
mamangoi bo momoguya'at kom Baloi Tuhan bo bayongan intau naton!" 49 Tobatú nongkon sigad 
monia inta tangoinya ki Kayapas, imang moloben kon taong tatua, nosingog, "Mo'ikow diábí 
nonota'au in onu bo onu. 50 Degá diábí kinota'auan monimu, kon lantaran kopontingan intau 


moántó, dá manikah intau tobatú matoi daripada bayongan bangsa morimumud?" 51 Sabanarnya ki 
Kayapas nosingog kon tua, de'emanbí nongkon raiannya tontaní. Ta'e salaku mang moloben taong 
tatua sia nopota'audon muna kong ki Yesus 1 matoibí sing kopontingan im bangusa Yahudi. 52 Bo 
de'emanbí tongá bangusa Yahudi, ta'e mosipunbí bo moponobatú kon adi mita 1 Allah inta 
no'irangkapdon. 53 Mulaidon singgai tua itoi mita Yahudi noyopakat kom molimod ko'i Yesus. 54 
Tuamai ki Yesus diádon minayak kon sigad in intau mobayong inta kon sigad i intau Yahudi. Sia 
nonalámaidon kon Yudea, bo minayak ing kotá Epraim inta kon diug im padang gurun. Sia 
nogutun kon tua takin murí-Nya mita. 55 Wakutu intua motoyongdon Singgai im Paskah intau 
Yahudi. Nobayongdon intau nongkon lipu-lipúannya minayakdon in Yerusalem sim mopobayak in 
adat pondaritan kon awak kowakutu in diápa singgai poraya'an tatua. 56 Mosia notayak ko'i Yesus, 
bo wakutu noyosipun kom Baloi Tuhan, mosia nosi-gumanan, "Aka podudui in raianmu yo naonda 
Degá diá in Sia mamangoi kom poramean tana'a." 57 Mosia noguman natua sin mang mita itoi bo 
intau mita im Parisi ain nopoluai im parentah kong ki ine in nokota'au kon onda ing Yesus, musti 
mopota'au simbá Sia kodomokan. 


12:1 Onompa nosinggai kom poramean kon Singgai Moloben Paskah, ki Yesus minayak kon lipú 
im Betania. Lipú inta pinogutunan i Lazarus, intau inta biniag bui i Yesus nongkon sigad in intau 
mita minatoi. 2 Kon tua, ki Yesus inoludan monia, ki Marta in nogolud kong ka'anon tatua. Ki 
Lazarus bo tamu mita ilimitú nonga'an noyotakin i Yesus. 3 No'iduduimai kon tua, ki Maria 
namangoi takin kodia-dia in lana mobondu degá tobotakmai in liter lana mobondu narwastu inta 
totok momahal im bolinya. Pinopobutaknya in lana tatua kon si'ol 1 Yesus, onda intua iradatannya 
bui im bu'oknya. Dá tombonu im baloi tatua nobondudon im bo lana tatua. 4 Ta'e ki Yudas Iskariot, 
tobatú murí i Tuhan Yesus -- inta kon singgai no'iduduimai nopotalui ko'i Yesus -- noguman, 5 
"Nongonu sin lana mobondu tanion diábí inta pinotalui tolunogatut nodinar, bo doit bolinya 
ogoidon kon intau bogá?" 6 Ki Yudas noguman natua, de'emanbí lantaran sia mo'ibog monarukira 
kon intau bogá ta'e lantaranbí sia mononakow. Sia mokakitdon mogamá kon doit nongkon kas in 
doit inta pinoki kadai ko'inia. 7 Ta'e ki Yesus noguman, "Pomayakdon makow pogaidan bobay 
tatua kon natua! Sia nogaid kon natua sim moposadia kom ponguburan ko'i-Nakó. 8 Intau bogá 
umuranpabí kotaki-takin monimu, ta'e Aku'oi in diábí." 9 Nobayong intau Yahudi nokodongog 
kong ki Yesus kom Betania, dá mosia minayak intua. Mosia minayak de'emanbí tongá lantaran ki 
Yesus, ta'e lantaranbí doman mosia mo'ibog mo'indoi ko'i Lazarus inta aim biniag bui i Yesus 
nongkon kinopatoiannya. 10 Tuamai imang mita itoi mo'ibog doman molimod ko'i Lazarus. 11 
Lantaran sia nobalí sobab nobayongdon intau Yahudi nonalámai ko'i monia bo nopirisayadon ko'i 
Yesus. 12 Nopo'ikolommai kon singgai intau moántó inta ain namangoi sim poramean kon Singgai 
Moloben Paskah nokodongogdon kong ki Yesus niondon kon dalan mopoángoi in Yerusalem. 13 
Dá mosia nogamádon kon daun mita im palem bo minayak nonontomu ko'i Yesus. Takin sanang 
ing gina mosia noguman, "Dayowdon ki Allah! Binarakatandon Sia inta namangoi kom bonu in 
tangoi Tuhan, Raja Israel!" 14 Ki Yesus nokodungkul kon tobatú keledai inta nogu'odpa, bo 
sinumakoi in Sia kong keledai tatua. Dá nobalídon onu inta aim pinais kom bonu im Buk Mosuci, 
15 "Dona'ai mo'ondok, mongodeyaga mita in Sion! Indoiaikah rajamu namangoi, Sia sinumakoi 
kon tobatú keledai inta nogu'odpa!" 16 Dodai intua diápa nodait kinomangalean im murí mita i 
Yesus intua. Ta'e naonda ing ki Yesus pinomulia, bain tua bo kinotoropan monia kon onu inta aim 
pinomia in intau mita ko'i Yesus, aim bidon pinais kom bonu im Buk Mosuci. 17 Intau mita inta 
noko'ontong tonaní wakutu ing ki Yesus nogoiní ko'i Lazarus ilumuai nongkon kubur bo nomiag 
bui ko'inia nongkon kinopatoiannya, umuran mongonguman magí-makow kon soál tatua. 18 


Tuamai nobayong intau namangoi nonontomu ko'i Yesus sin dinongogdon monia kon Sia tua inta 
nogaid kon inta mokoherang tatua. 19 Dá intau mita im Parisi mulaidon nosigumanan, "Diá 
mokopongonu ing kita! Indoiaikah bayongan intau kon dunia na'a mayak dumudui ko'i-Nia!" 20 
Kon sigad in intau mita inta minayak in Yerusalem sim mo'ibadah kom porayaan tatua oyúon 
doman in tongonumai intau in Yunani. 21 Mosia namangoi ko'i Pilipus bo noguman, "Utat, aka 
mota'au, dá kami im mo'ibog moyodungkul i Yesus." (Ki Pilipus na'a nongkon Betsaida kon 
Galilea.) 22 Dá binayak i Pilipus pinota'au ko'i Andreas in soál tatua, bo onda intua taya duadon i 
minayak ko'i Yesus bo nopota'au. 23 Ki Yesus noguman ko'i monia, "Wakutunyadon Adi Intau 
pomuliaan. 24 Na'adon im poguman-Ku ko'i monimu: Aka batol ing gandum diá lobongon kom 
butá bo matoi, yo sia in tongábí umuran tougat. Ta'e aka batol ing gandum tatua matoi, bain tuata 
bo sia momungai ing gandum mobayong. 25 Intau inta motabi kong kobiagannya, yo kobulian sia 
ing kobiagannya tatua. Ta'e intau inta diá motabi kong kobiagannya kon dunia na'a, yo sia tua im 
molukadbí kong kobiagannya inta mononoi. 26 Intau inta mo'ibog mogaid kon o4idan-Ku musti 
dumudui ko'i-Nakó kon ondakabí im bayaan-Ku; simbá kon onda im bayáan-Ku yo kon tua doman 
in sia. Intau inta mogaid kon oáidan-Ku hormatonbí i Amá-Ku." 27 "Moájar totok ing ginaku. Onu 
degá im musti singogon-Ku in tana'a Musti degá Aku'oi moguman, 'Amá, potalibdon ko'i-Nakó in 
roriga tana'a makow Diá! Sin tuabí im mangale inangoian-Ku. 28 Ama, pomuliadon in tangoi-Mu!' 
" Dá kino dongogandon in singog nongkon soroga noguman, "Aindon pinomulia-Ku, bo buipabí 
doman pomuliaan-Ku." 29 Intau mobayong kon tua nokodongog doman kon singog tatua. Mosia 
noguman, "Gotup intua!" Ta'e oyúon doman in noguman, "De'eman! Malaekatbí nosingog ko'i- 
Nia!" 30 Bo ki Yesus noguman ko'i monia, "Singog tatua kino dongogan, de'emanbí lantaran 
kopontingan-Ku, ta'e kopontinganmubí. 31 Tana'a wakutunyadon dunia hakimon; bo tana'adon 
makow mongongawasa kon dunia na'a pogarabdon kon luai. 32 Ta'e Aku'oi na'a, aka Aku'oi aindon 
polantudon kon dunia na'a, yo daiton-Kudon diaan in intau inta mamangoi ko'i-Nakó." 33 Sia 
noguman natua sim mopota'au kon naonda ing kopopatoi-Nya. 34 Intau mobayong kon tua 
noguman ko'i-Nia, "Podudui kom Buk Hukum agama nami, Raja Mopoposalamat tua im mobiagbí 
mononoi. Yo nongonu sin Ikow i mogumanbí kong ki Adi Intau polantudonbí kon dunia na'a Ki 
inebí ing ki Adi Intau tatua?" 35 Ki Yesus notubag: "Tongábí samantara im bayag tatua kon yuá- 
yuák monimu. Tuamai bayakdon solama bayag tatua kon yuá-yuákpa monimu, simbá mo'ikow diá 
kokawasa'an in sindip, sin intau inta mayak kom bonu in sindip diábí kota'auannya im bayáannya. 
36 Popirisayadon kom bayag tatua, solama im bayag tatua oyúonpa ko'inimu, simbá mo'ikow 
mobalí ki adí mita im bayag." (36b) Nopalut makow ing Yesus nosingog natua, minayakdon Sia 
nongkon tua bo diádon nokipogontong ko'i monia. 37 Umpakah nobayongdon in soál mita inta 
mokoherang im pinomia i Yesus kon tayowon monia tua, ta'e mosia diábí mopirisaya ko'i-Nia. 38 
Dá nobalídon onu inta pinoguman i Nabi Yesaya, nana'a: "Tuhan, ki inebí im mopirisaya kon habar 
inta pinoyaput nami Ko'i ine im popo-ontongan ing kawasa i Tuhan tatua?" 39 Tuamai mosia diá 
mopirisaya, sing ki Yesaya ain noguman doman, 40 "Ki Allah noguman, 'Binilogan-Kudon im mata 
monia, binalí-Kudon mosia motogat ing gina; simbá mosia diá moko'ontong, bo raian monia diá 
momangale. Simbá mosia diá mamangoi bui ko'i-Nakó, bodongka undaman-Ku i mosia.' " 41 Ki 
Yesaya noguman natua sin sia ain noko'ontong kong kamulia'an i Yesus, bo nongongumandon soál 
Sia. 42 Umpakah natua, nobayongbí intau, nodapot in oyúon itoi mita in Yahudi nopirisayadon ko'i 
Yesus. Ta'e mosia diá mokobalí im mongaku taran-tarangan, sim mo'ondok dikabo diádon ogoi 
intau im Parisi mosia tumu'ot kom baloi pososambayangan. 43 Sim mosia mo'ibo-ibogbí ing 
kahormatan intau daripada kahormatan i Allah. 44 Bo ki Yesus nobalú, "Intau inta mopirisaya ko'i- 
Nakó, sia tua in de'emanbí mopirisaya ko'i-Nakó, ta'e mopirisayabí ko'i-Nia inta nopotabá ko'i- 


Nakó. 45 Bo intau inta noko'ontong ko'i-Nakó, noko'ontong ko'i-Nia inta nopotabá mangol ko'i- 
Nakó. 46 Aku'o1 namangol in dunia na'a salaku bayag, simbá bayongan intau inta mopirisaya ko'i- 
Nakó diá mogutun kom bonu in sindip. 47 Intau inta nokodongog kon totundú-Ku, ta'e diá 
mopoáid, yo de'emanbí Aku'oi im mohakim ko'inia. Sin Aku'o1 in namangoi de'emanbí mohakim 
kon dunia na'a, ta'e moposalamatbí kon dunia na a. 48 Intau inta doí motarima ko'i-Nakó, bo doi 
mokidongog kon singog-Ku, oyúonbí im mohakim ko'inia. Singogbí inta aim pinoyaput-Ku tua im 
mohakim ko'inia kon singgai ponantúan. 49 Sin Aku'o1 mosingog de'emanbí podudui in ibog-Ku 
tontaní, ta'e ibogbí i Ama inta nopotabá ko'i-Nakó. Siabí tua in nomarentah ko'i-Nakó kon onu i 
musti singogon-Ku bo pota'au-Ku. 50 Bo kinota'auan-Kubí kom parentah-Nya tatua im mobogoibí 
ing kobiagan mopia bo mononoi. Dá Aku'oi im mopota'au kon ná inta sinundú i Ama ko'i-Nakó." 


13:1 Tosinggaipa in Singgai Moloben Paskah, koyongandon kinota'auan i Yesus kon 
wakutunyadon Sia monalámai kon dunia na'a sin mobuidon ko'i Amá-Nya. Sia motabi kon intau 
mita inta nobalí kapunya'an-Nya kon dunia na'a, bo tantú-Nyabí doman kotabi uma'ai ing kopalutan 
dunia na'a. 2 Ko wakutu ing ki Yesus bo murí-Nya mita yogot monga'an, Ibilis nopogonúdon in 
niat mora'at kom bonu ing gina i Yudas Iskariot ki adí i Simon simbá sia momangkangdon ko'i 
Yesus. 3 Kinota'auan bidon i Yesus kong ki Amá noposarakandon ing kakuasa'an-Nya komintan 
ko'i-Nia. Kinota'auan-Nyabí doman kon Sia in namangoi nongkon i Allah bo mobui doman ko'i 
Allah. 4 Tuamai Sia sinimindog bo nolongkut kon jubah-Nya bo nogibintol in handuk. 5 Onda 
intua Sia nogalin kon tubig kom bonu im baskom, bo mulaidon nondarit kon si'ol im murí-Nya mita 
polat iradatan-Nya in handuk inta pinogibintol-Nya tatua. 6 Bo nodapotdon in Sia ko'i Simon 
Petrus. Ki Simon Petrus na'a noguman, "Tuhan, umpakah dá ki Tuhanbí im mondarit kon si'ol- 
Ku?" 7 Ki Yesus notubag, "Diápabí kinomangaleanmu onu im pomiaan-Ku na'a, ta'e bain 
komangaleanmu." 8 Dá kai Petrus doman, "Dona'ai Tuhan, dona'aibí Tuhan mondarit kon st'olku!" 
Ta'e ki Yesus noguman, "Aka diá daritan-Ku ikow, yo ikow diábí moko'ulí kon tonsilai nongkon i- 
Nakó." 9 Dá ki Simon Petrus noguman, "Aka natua Tuhan, dona'aidon tongá si'olku, takindon 
doman lima bo uluku na'a!" 10 Tubag i Yesus ko'inia, "Intau inta ain noinggú, aim bidon nodarit 
komintan, tuamai in diá bidon paralu daritan komintan kolikud bidon si'olnya. Mo'ikow nion in 
nodarit bidon tongá diápa komintan." ( 11 Kinota'auan bidon i Yesus intau inta moposarakan ko'i- 
Nia, tuamai Sia noguman, "Mo'ikow nion nodarit bidon, ta'e diápa komintan.") 12 Nopalut makow 
ing ki Yesus nondarit kon si'ol monia, bui-Nyadon ilutud in jubah-Nya bo ilimitú bui, bo nolibó 
ko'i monia, "Komangalean degá monimu onu inta bagu-Ku inaidan ko'i monimu 13 Mo'ikow 
mogoiní ko'1-Nakó Guru bo Tuhan. Bo No'itutuibí intua, sin memang Aku'oi ing Gurubí bo Tuhan. 
14 Dá aka Aku'oi inta Guru bo Tuhanmu nondaritdon kon si'ol monimu, yo mo'ikow im mustibi 
doman mosidaritan kon si'ol. 15 Aku'oi ain nobogoi in toladan ko'i monimu, simbá aidan domandon 
monimu onu inta ain inaidan-Ku ko'i monimu. 16 Totu'ubí im poguman-Ku na a: 'Tobatú ata diábí 
mo'iliu ko'i tuangnya, bo totabá diábí mo'iliu kon inta nopotabá ko'inia. 17 Aka kinota'auandon 
monimu komintan in na'a, yo mosanang bidon i mo'ikow aka pomiaan monimu. 18 Onu im 
pinoguman-Ku na'a de'emanbí soál mo'ikow komintan. Kota'auan-Kubi ki ine inta aim pinilí-Ku, 
ta'e bá mobalídon onu inta pinais kom bonu im Buk Mosuci nana'a, 'Intau inta ain nongaan 
noyotakin-Ku, im molawangbí ko'i-Nakó.' 19 Soál tana'a muna-Kudon poguman ko'i monimu kon 
dodai in diápa mobalí, simbá aka mobalídon in soál tatua yo pirisaya'andon monimu kon Aku'oibí 
in Sia inta sinumangoi 'AKU'OI OYÚON.' 20 Na'a im poguman-Ku ko'i monimu: Ki ine im 
motarima kon intau inta pinotabá-Ku, sia notarima ko'i-Nakó. Bo ki ine i motarima ko'i-Nakó, yo 
Sia tua in notarimadon ko'i-Nia inta nopotabá ko'i-Nakó." 21 Naonda in noguman makow natua ing 


ki Yesus, totokdon inangoian ajar ing gina in Sia. Bo Sia noguman, "Aku'oi mogumandon ko'i 
monimu: Tobatú nongkon sigad monimu nion momangkangbí ko'i-Nakó." 22 Murí-Nya mita nosi- 
indoian takin noherang sin diábí kinota'auan monia mongo ki ine imakusud-Nya tua. 23 Murí inta 
totok kinotabi Yesus ilimitú kon diugmai i Yesus 24 Dá ki Simon Petrus nonuladá ko'inia, si 
mokilibó mongo ki ine imakusud-Nya tatua. 25 Dá murí-Nya tatua dinimiugdon ko'i Yesus, bo 
nolibé, "Ki ine in sia, Tuhan?" 26 Ki Yesus notubag, "Intau inta ogolan-Ku in roti inta aim 
pinolodok-Ku kom bonu im palo, sia tuata in intaunya." Dá ki Yesus nogamá kon roti topongkó bo 
pinolodok-Nya kom palo, bodongka inogoi-Nya ko'i Yudas ki adí i Simon Iskariot. 27 Naonda ing 
ki Yudas notarima kon roti tatua, ginanya kino-gonúandon in Ibilis. Bo ki Yesus noguman ko'inia, 
"Aidaidon kolikat onu ing ko'ibogmu pomia'an." 28 Diábí tobatúmai ing kon sigad monia inta 
ilimitú nonga'an takin-Nya tua in nonota'au kon singog i Yesus tatua ko'i Yudas. 29 Oyúon in 
nosangka kong ki Yesus nopotabá ko'i Yudas minayak notalui kon tobatú kaparaluan pake on kom 
pesta, andeka mobogoi in doit topilik kon intau bogá, sing ki Yudas tua mokokadai kon doit ing kas 
monia. 30 Naonda ing ki Yudas notarima makow kon roti tatua, sia balú ilumuai. Nodolomdon 
dodai intua. 31 Naonda ing ki Yudas minayak, ki Yesus noguman, "Tana'a Adi Intau 
pomulia'andon, bo ki Allah pomuliaan pongin i-Nia. 32 Aka ki Allah pomuliaan pongin i-Nia, dá 
Sia pomulia'anbí doman 1 Allah pongin awak-Nya tontani. Bo lagi bidon pomulia'an i Allah. 33 
Adi-Ku mita, Aku'oi diá bidon mo'onggot im moyotakin monimu. Tayakonbí monimu in Aku'oi, 
ta'e ná inta aim pinoguman-Ku kon itoi mita in Yahudi bo inta pinoguman-Ku doman ko'i monimu, 
tampat inta bayáan-Ku diábí kodapotan monimu. 34 Aku'oi mobogoi im parentah mobagu ko'i 
monimu: Mo'ikow mustibí mositabian tobatú bo tobatú. Ná Aku'oi motabi ko'i monimu, dá 
mo'ikow musti mositabian doman natua. 35 Aka mo'ikow bo mositabian, yo kota'auandon in intau 
kom mo'ikow nion im murí-Kubí mita." 36 Ki Petrus nolibó ko'i Yesus: "Tuhan, kon onda im 
bayáan i Tuhan?" Ki Yesus notubag, "Kon onda im bayáan-Ku, diápabí ikow mota'au dumudui 
tana'a makow. ikow im bambí dumudui kon singgai mo'iduduimai." 37 Dá kai Petrus doman, 
"Tuhan nongonu sin diábí mota'au aku'oi dumudui in tana'a makow Morelabí in aku'oi matoi sing 
kopontingan i Tuhan!" 38 Ki Yesus notubag, "Totu'u ikow morela i matoi sing kopontingan-Ku 
Pokota'audon Petrus! Diápa i manuk mokukuk, ikow koyongandon kotolu moguman, kon diábí 
nokanalmu in Aku'oi!" 


14:1 "Dona'ai mokuyang ing ginamu," guman i Yesus ko'i monia. "Popirisayadon ko'i Allah, bo 
popirisaya ko'i-Nakó doman. 2 Kom Baloi Amá-Ku nobayong tampat pogutunan. Aku'oi mayak 
intua sim moposadia kon tampat ko'i monimu. Aku'oi in diábí moguman kon natua aka kuma did 
natua in aidan-Ku. 3 Naonda in Aku'oi mayakdon moposadia in tampat ko'i monimu, Aku'oi buibí 
mamangoi monontomu ko'i monimu, simbá kon onda in Aku'oi, kon tua doman i mo'ikow. 4 Kon 
onda im bayaan-Ku, kota'auan monimu in dalannya." 5 Bo ki Tomas noguman ko'i Yesus, "Tuhan, 
diá kota'auan nami mongo kon onda im bayáan i Tuhan, yo naondabí kota'auan nami in dalannya?" 
6 Ki Yesus notubag, "Aku'oibí na'a in dalan kom monota'au ko'i Allah bo moko'ulí kong kobiagan. 
Diábí tobatúmai intau mokoyaput ko'i Ama, aka diá mongin i-Nakó. 7 Aka kuma bo kinota'auandon 
monimu in Aku'o1, yo pastibí kong kinota'auan bidon monimu ing ki Amá-Ku. Tana'a 
kinota'auandon monimu in Sia bo inontong domandon monimu in Sia." 8 Dá ki Pilipus noguman 
ko'i Yesus, "Tuhan, popo-ontongdon ko'inami ing ki Amá, simbá mopuasdon ing kami." 9 Ta'e ki 
Yesus noguman ko'inia, "No'onggotdon Aku'oi noyotakinmai monimu, bo diápa doman 
Kinota'auan-Mu in Aku'oi Pilipus Intau inta ain noko'ontong ko'i-Nakó, yo sia tua in noko'ontong 
domandon ko'i Amá. Yo nongonu sin ikow i mogumanpabí, 'Po'ontongdon ki Ama ko'inami' 10 


Pilipus! Diá degá ikow mopirisaya, kon Aku'oi notobatú i Ama, bo ki Ama notobatú takin-Ku Onu 
im pinoguman-Ku ko'inimu na'a de'emanbí singog-Ku tontaní. Ki Amábí inta notobatú takin-Ku, 
Siabí in nogaid kom bayongan tua. 11 Pirisayabí in singog-Ku tana'a, kon Aku'oi in notobatúbí 
takin 1 Amá bo ki Amá notobatú takin-Ku. Andeka paling kurang, pirisayadon lantaran onu inta ain 
inaidan-Ku. 12 Poguman-Kudon ko'i monimu: Intau inta mopirisaya ko'i-Nakó, mogaidbí kon onu 
inta ain inaidan-Ku, sedang bo mo'iliubí kon tua in aidannya, sin Aku'oi im mayak ko'i Amá. 13 Bo 
onukabí im po'igumon monimu podoyon kon tangoi-Ku, aidan-Kubí intua ko'i monimu, simba ki 
Ama pomuliaan pongin i Adi. 14 Onukabí im po'igumon monimu podoyon kon tangoi-Ku, aidan- 
Kubi." 15 "Aka mo'ikow motabi ko'i-Nakó, yo mo'ikow in dumuduibí kom parentah-Ku mita. 16 
Po'igumon-Kubí ko'i Ama, bo ogoian-Nyabí mo'ikow mototulung ibanea, inta umuran mogutun 
moyotakin monimu. 17 Sia tua in Roho í Allah inta mopo'ontong ing kabanaran soal ki Allah. 
Dunia na'a dia mokotarima ko'i-Nia, sim mosia diá noko'ontong ande diá nonota'au ko'i-Nia. Ta'e 
mo'ikow in nonota'aubí ko'i-Nia, sin Sia nogutun noyotakin monimu bo notobatú takin monimu. 18 
Mo'ikow diábí taláan-Ku tontaní ná uno-unon. Aku'oi i mamangoibí bui ko'i monimu. 19 Diádon 
mo'onggot bo diádon ontongon in dunia na'a in Aku'oi. Ta'e mo'ikow i moko'ontongbí ko'i-Nakó. 
Bo lantaran Aku'oi nobiag, dá mo'ikow im mobiagbí doman. 20 Aka wakutunyadon, dá kota'auan 
bidon monimu kon Akv'oi in notobatúbí takin 1 Ama, mo'ikow notobatú takin-Ku, bo Aku'oi 
notobatú takin monimu. 21 Intau inta notarima kom parentah-Ku mita bo nopoáid, sia tuata inta 
motabi ko'i-Nakó. Bo Aku'oi im motabibí doman kon intau tatua bo mokipogontongbí ko'inia." 22 
Ki Yudas ( de'emanbí ki Yudas Iskariot) nolibó ko'i Yesus, "Tuhan, nongonu sing ki Tuhan 
mokipogontongbí ko'inami de'emanbí kon dunia?" 23 Ki Yesus notubag: "Intau inta motabi ko'i- 
Nakó, dumuduibí kon totundú-Ku. Bo ki Amá-Ku motabibi ko'inia. Ki Amá bo Aku'o1 i 
mamangoibí ko'inia bo mogutun moyotakinnya. 24 Bo intau inta diá motabi ko'i-Nakó, doíbí 
dumudui kon totundú-Ku. Totundú inta dinongog monimu tua, de'emanbí nongkon i-Nakó, ta'e 
nongkon 1 Amábí inta nopotabá ko'i-Nakó. 25 Bayongan tua poguman-Kudon ko'i monimu solama 
Aku'oi koyota-yotakinpa monimu. 26 Ta'e Roho i Allah, Mototulung inta bain potabá i Ama 
podoyon kon tangoi-Ku. Siadon tua i motundú ko'i monimu kom bayongan rupa-rupa bo 
moponorop bui ko'i monimu kom bayongan inta aim pinota'au-Ku ko'i monimu. 27 Kobiagan 
mo'onow bo motompia taláan-Ku ko'i monimu. Dodamean-Kubi tontaní in ogoi-Ku ko'i nimu. Onu 
in ogoi-Ku tua de'emanbí ná inta mogol in dunia na'a ko'i monimu. Dika molia-liaw ing gina bo 
dika mo'ondok. 28 Dinongog bidon monimu Aku'o1 noguman, 'Aku'oi 1 mayakbí, ta'e buibí in 
Aku'oi mamangoi ko'inimu.' Aka mo'ikow motabi ko'i-Nakó, yo mosanangbí totok ing gina 
monimu Aku'oi mayak ko'i Ama, sing ki Amábí im molobe-loben nongkon i-Nakó. 29 Tana'a 
muna-Kudon pota'au ko'i monimu wakutu intua diápa mobalí, simbá mopirisaya 1 mo'ikow aka soál 
tatua mobalídon. 30 Diádon moántó in oumanon-Ku ko'i monimu, si wakutunyadon 
mongongawasa in dunia na'a mamangoi. Ta'e diábí kokawasa'annya in Aku'oi. 31 Tongá tua mita 
musti mobalí bá kota'auan in dunia na'a kon Aku'oi i motabibí ko'i Amá bo mogaid doman kom 
bayongan inta pinarentah 1 Ama ko'i-Nakó. Yo, koligai mayakdon kita nongkon na'a." 


15:1 Ki Yesus noguman bui, "Aku'oi pangkoi in anggur inta mopia, bo ki Amá-Ku 1 
monononggobánya. 2 Pomuloi in tanga ko'i-Nakó inta diá momomungai, pongkóon-Nya, bo 
pomuloi in tanga inta momungai, ga'atannya in daunnya bo daritan-Nya simbá modugangdon 
modatog im bungainya. 3 Mo'ikow nion nodarit bidon, sin totundú inta inogoi-Ku ko'inimu. 4 
Umuranbí potobatú-Ku bo Aku'oi umuranbí doman motobatú takin monimu. Tanga in diábí 
momungai tontaní aka diá in sia mo'idapolpa makow kom pangkoinya. Natua doman i mo'ikow, 


momungai aka umuran motobatú takin-Ku. 5 Akubí im pangkoi Anggur, bo mo'ikow in tanganya 
mita. [ntau inta umuran motobatú takin-Ku bo Aku'oi i motobatúnya, momungaibí in sia modatog, 
sin aka diá in Aku'o1 yo mo'ikow in diábí mokopo'gaid kon onu bo onu. 6 Ki ine in diá umuran 
motobatú takin-Ku, lumbúon naonda bo tanga, bo mo'ingkagdon. Tanga mita inta mo'ingkagdon 
natua daiton sipunon bo pogarab kom bonu in tulu bo tubáan. 7 Aka mo'ikow bo umuran motobatú 
takin-Ku bo totundú-Ku umuran tagúon makow monimu kong gina, po'igumdon ko'i Ama kon 
onukabí ing ko'ibog monimu; dá onu im pino'igummu tua ogoi-Nyabí. 8 Aka mo'ikow momungai 
modatog, yo ki Amá-Ku pomulia'an; bo mo'ikow in totu-totu'udon mobalí murí-Ku mita. 9 Ná ki 
Ama ain notabi ko'i-Nakó, natua doman Aku'oi ain notabi ko'i monimu. Dá umurandon kobiag i 
mo'ikow salaku intau inta kinotabi-Ku. 10 Aka mo'ikow umuran mogaid kon inta pinarentah-Ku, yo 
mo'ikow umuran mosatia dumudui kon tabi-Ku, ná doman Aku'o1 inta umuran mosatia kon tabi i 
Amá-Ku sin umuran nopobayak im parentah-Nya mita. 11 Na'a mita pinoguman-Ku ko'i monimu, 
simbá sanang ing gina-Ku oyúon domandon ko'i monimu, bo sanang ing gina-Ku mosempurnadon. 
12 Na'a parentah-Ku: Posi-tabianbí im mo'ikow, ná doman Aku'oi notabi ko'i monimu. 13 Intau inta 
totok motabi kon yobayatnya mita in intaubí inta nobogol ing kobiagannya sing kopontingan 
monia. 14 Mo'ikow nion in yobayat-Ku mita, aka pomia'an monimu onu inta pinarentah-Ku 
ko'inimu. 15 Mo'ikow diá bidon oiníon-Ku ata, sin aka ata yo diábí kota'auannya onu in yogot aidan 
i tuangnya. Mo'ikow inoiní-Ku Yobayat, sim bayongan inta ain dinongog-Ku ko'i Amá pinota'au- 
Kudon ko'i monimu. 16 De'emanbí mo'ikow in nomilí ko'i-Nakó. Aku'oibí in nomilí ko'i monimu, 
bo nopotabá ko'i monimu mayak simbá modiamai kom bungai mobayong bungai mita inta diá 
moyoya-yoyang. Dá ogoibí 1 Ama in onukabí inigum monimu inta pinodoyon kon tangoi-Ku. 17 
Na'adon im parentah-Ku ko'inimu: Mo'ikow musti umuran mositabian tobatú bo tobatú." 18 "Aka 
dunia na'a mosaturu ko'i monimu, yo toropdon kon Aku'oi im muna bidon kinodoí in dunia. 19 Aka 
kuma bo mo'ikow nion kapunya'an in dunia, dá kotabibí in dunia mo'ikow salaku kapunya'annya. 
Ta'e mo'ikow aim pinilí-Ku nongkon dunia na'a, dá mo'ikow in de'eman bidon kapunya'an in dunia, 
tuamai dunia na'a mosaturu ko'i monimu. 20 Toropdon onu inta aim pinoguman-Ku ko'i monimu, 
'Ata diábí molobe-loben nongkon i tuangnya.' Dá aka mosia nomogutúdon ko'i-Nakó, yo mosia i 
momogutúbí doman ko'i monimu. Aka mosia dumuduidon kon totundu-Ku, yo mosia in dumuduibí 
doman kon onu inta tundyonmu. 21 Bayongan tua daitonbí monia popoáid ko'i monimu, sim 
mo'ikow in dumodudui-Ku, bo diábí kinota'auan monia in Sia inta nopotabá ko'i-Nakó. 22 Aka 
kuma bo Aku'oi diá namangoi bo diá doman nopota'au intua komintan ko'i monia, dá diábí 1 mosia 
baradosa'an. Ta'e aka tana'a, diá bidon im balíon monia dodoyonan moguman kon diá dosa'an im 
mosia. 23 Intau inta mosaturu ko'i-Nakó, mosaturu doman ko'i Amá-Ku. 24 Aka kuma kon yuá- 
yuák monia Aku'oi diápa nogaid kon soál mita inta diápa dodai onda inaidan intau, yo mosia diábí 
binaradosa. Ta'e tana'a mosia ain noko'ontong kon onu inta aim pinomia-Ku, bo mosia mosaturu 
ko'i-Nakó andeka ko'i Amá-Ku. 25 Tongá musti bidon natua, simbá mobalídon onu inta pinais kom 
bonu in Hukum Agama monia nana'a, 'Dia ing kinodoyonan pinosaturuan monia ko'i-Nakó.' 26 
Potabá-Kubí mangoi ko'i monimu in tobatú mototulung inta nongkon i Amá, tuata in Roho inta 
moponyata kong kabanaran soál ki Allah. Aka Sia mamangoidon, yo Sia mobogoibí ing kosaksian 
soál Aku'oi. 27 Bo mo'ikow i mustibí doman mobogoi ing kosaksian soál Aku'oi, sim mo'ikow ain 
noyotakin-Ku nongkon pinomangkoianpamai." 


16:1 Tua komintan pota'au-Ku ko'1 monimu simbá diá mobalui im pirisaya monimu. 2 Mo'ikow 
poluaionbí nongkon baloi mita pososambayangan. Bo mo'iangoibí in wakutunya kon intau inta 
molimod ko'i monimu mosangka kon sia tua in dinumuduibí kom parentah i Allah. 3 Tua aidan 


monia ko'inimu sin diápa kinota'auan monia ing ki Ama andeka Aku'oi. 4 Ta'e tana'a muna-Kudon 
pota au ko'i monimu, simbá aka tua mobalídon kon singgai mo'iduduimai, kotoropandon monimu 
kon tua aindon pinota au-Ku ko'i monimu. (4b) "Soál tana'a diábí pinoguman-Ku ko'i monimu 
nongkon pinomangkoianmai, sin Aku'oi kotaki-takinpa monimu. 5 Ta'e tana'a Aku'oi mayakdon 
ko'i-Nia inta ain nopotabá mangoi ko'i-Nakó; bo diá tobatúmal intau kon sigad monimu im molibó 
kon onda im bayaan-Ku. 6 Mala tana'a moájarbí ing gina monimu sim pinota'au-Kudon intua 
ko'inimu. 7 Ta'e totu'ubí im poguman-Ku tana'a ko'i monimu: Totokbí i mopia ko'i monimu aka 
mayak in Aku'oi, sin aka Aku'oi diá mayak, yo diábí mamangoi ko'i monimu im mototulung tatua. 
Ta'e aka Aku'oi mayak dá potaba-Kubi mangol in Sia ko'i monimu. 8 Aka Sia mamangoi yo 
ponyata-Nyabí kon dunia na'a mangale sabanarnya in dosa, nongkon onu inta totu'u, bo nongkon 
hukuman i Allah. 9 Ponyata-Nyabí kon aka diá mopirisaya ko'i-Nakó tua in dosabi; 10 Ponyata- 
Nyabí doman kon Aku'oi na'a in totu'ubí, sin Aku'oi mayak ko'i Ama bo diá bidon ontongon 
monimu in Aku'oi. 11 Poguman-Nya doman kong ki Allah momangkoidon mohukum, sim 
mongongawasa kon dunia na'a ihukumdon. 12 Mobayongpabí im musti poguman-Ku ko'i monimu, 
ta'e tana'a makow diápa mokosanggup i mo'ikow motarima kon tua mita. 13 Ta'e aka Roho tatua 
mamangoi, ki Inta moponyata ing kabanaran soál ki Allah, yo diaan-Nyabí im mo'ikow bo tundúon 
monota'au kom bayongan kabanaran tatua. Sin Sia in diábí mosingog podudui in ibog-Nya tontaní, 
ta'e mogumanbí kon onu in dinongog-Nya, bo poguman-Nyabí ko'inimu onu im mobalí kon singgai 
mo'iduduimai. 14 Sia i mopolantudbí ko'i-Nakó, sin onu im popota'au-Nya ko'inimu, sinarima- 
Nyabí nongkon i -Nakó. 15 Bayongan inta koi Amá tua Aku'oibí doman ing kitogi. Tuamai Aku'oi 
moguman kon onu im pinota'au in Roho tatua ko'i-Nimu in sinarima-Nyabí nongkon i-Nakó." 16 
"Diádon mo'onggot bo diádon mo'ikow moko'ontong ko'i-Nakó, ná doman tua diádon mo'onggot 
po'indoian makow monimu ko'i-Nakó." 17 Nokodongogmai kon natua, tongonumai i murí-Nya 
nosilibóan mongo onu im makusud-Nya noguman: "Diá bidon mo'onggot bo diádon mo'ikow 
moko'ontong ko'i-Nakó, bo diádon doman mo'onggot po'indoian monimu ko'i-Nakó. Bo Aku'ol 1 
mayak ko'i Amá?" 18 Mosia umuran molibó, "Onu im mangalenya, 'diádon mo'onggot' Diá 
komangalean naton mongo onu in o'umanon-Nya tanion!" 19 Kinota'auanbí 1 Yesus kom mosia 
mo'ibog molibé ko'i-Nia. Dá tuamai Sia noguman, "Ko'ina Aku'oi noguman, diádon mo'onggot, 
mo'ikow bo diádon moko'ontong ko'i-Nakó, bo diá domandon mo'onggot po'indoian monimu ko'i- 
Nakó.' Tua degá inta o'umanonmai monimu mongo onu im makusudnya 20 Poguman-Kudon ko'i 
monimu, mo'ikow nion 1 mongombalbí bo mogamui, ta'e mopiabí ing gina in dunia na'a. Moájarbí 
ing gina monimu, ta'e ajar ing gina monimu tua mobaluibí sanang ing gina. 21 Aka bobay inta 
motoyongdon mononggadí, moájardon ing ginanya, sin wakutunyadon mokorasa kon yoyiga. Ta'e 
naonda ing ki adínya mo'ilahirdon, koliongan bidon im bobay tatua in yoyiganya sin lantaran pia 
ing ginanya sin adí tatua no'ilahirdon kon dunia. 22 Natuabí doman im mo'ikow: Tana'a makow 
moájarpabí ing gina monimu, ta'e buipabí in Aku'oi moyodungkul monimu, dá mopiabí ing gina 
monimu; bo diábí tobatúmai intau mota'au mogamá kon sanang ing ginamu tatua. 23 Kon singgal 
tatua, mo'ikow diá bidon molibó kon onu bo onu ko'i-Nakó. Poguman-Kudon ko'i monimu: 
Onukabí in igumon monimu ko'i Ama podoyon kon tangoi-Ku, ogoibí 1 Ama intua ko'i monimu. 24 
Uma'ai in tana'a makow, mo'ikow diápa dodai onda no'igum kon onu bo onu pinongin tangoi-Ku. 
Po'igumdon, dá motarimabí im mo'ikow, simbá sanang ing ginamu mosempurnadon.' ' 25 "Na'a 
komintan poguman-Ku ko'i monimu takin momake” in oándaian. Ta'e mo'iangoibí in wakutunya, 
Aku'oi diádon momake” in oándaioan, ta'e poguman-Ku bidon taran-tarangan ko'i monimu soál ki 
Amá. 26 Kon wakutudon tuata mo'ikow mo'igum ko'i Amá podoyon kon tangoi-Ku; Pokota'audon, 
Aku'oi diábí mo'igum ko'i Amá sin ogoi ko'i monimu, 27 sing ki Amá 1 motabibí ko'i monimu. Sia 


motabibí ko'i monimu sim mo'ikow motabi ko'i-Nakó, bo mopirisaya kon Aku'o1 namangoi 
nongkon i Allah. 28 Tot'ubí kon Aku'oi na'a in nongkon i Amábí, bo ain namangol in dunia. Ta'e 
tana'a taláan-Kudon in dunia sim mobuidon ko'i Amá." 29 Bo murí-Nya mita noguman ko'i Yesus, 
"Indoiaikah dá tana'a ki Tuhan taran-tarangandon diádon nomake “in oándaian, 30 bo kinota'auan 
bidon nami kom bayongan yagi-yagi kinota'auanbi' i Tuhan. diá bidon paralu intau molibó kon onu 
bo onu ko'i Tuhan. Tuamai kami mopirisayabí kong ki Tuhan namangoibí nongkon i Allah." 31 Dá 
ki Yesus nolibó: "Dá mopirisayadon mo'ikow in tana'a 32 Pokotorop! Mo'iangoibí in wakutunya, 
sedang bo no'iangoi bidon, mo'ikow poyayiton. Mo'ikow mobuidon kom baloinya-baloinya bo 
taláandon monimu in Aku'oi. Ta'e Aku'oi in diábí tongá Aku-Aku'oi mita, sin ki Ama ing kotaki- 
takin-Kubí. 33 Na'a komintan poguman-Ku simba mo'ikow moko'ulí kong kobiagan motompia bo 
mo'onow lantaran notobatú-Kudon. Kon dunia na'a moyoyangpabí im mo'ikow, ta'e korotonbí ing 
ginamu, sin Aku'oi in diábí talowon in dunia na'a!" 


17:1 Nopalut makow nosingog kon tua, ki Yesus ilumangag kon langit bo noguman, "Ama, na'adon 
i wakutunya. Polantudon ing ki Adí-Mu, simbá ki Adí-Mu mopolantud doman ko'i Ama. 2 Ama 
inogoi-Mudon ing kawasa ko'i-Nia si mongawasa kom bayongan inta nobiag, simbá Sia mobogol 
doman ing kobiagan mononoi ko'i monia inta inogoi i Amá ko'i-Nia. 3 Nana'a ing kobiagan 
mononoi tua; ibogon tua bayongan intau monota'au ko'i Amá inta tongábí Sia tua ing ki Allah inta 
mobanar, bo monota'au doman ko'i Yesus Kristus inta pinotabá 1 Amá. 4 Aku'oi ain nopomulia ko'i 
Amá kon dunia na'a takin cara nokopolapat kon oáidan inta pinoki aid i Amá ko'i-Nakó. 5 Amá! 
Pomuliadon Aku'o1 tana'a makow kon tayowon-Mu, takin kamulia'an inta ko1-Naké wakutu in 
noyotakin i Amá kon dodai in dunia na'a diápa pinomia. 6 Pinota'au-Kudon ing ki Amá kom 
bayongan intau kon dunia na'a inta ain inogoi i Amá ko'i-Nakó. Ki Amábí ing kitogi ko'i monia tua, 
bo ki Amábí doman in nobogoi ko'i-Nakó ko'i monia. Mosia dinumuduidon kon singog 1 Ama. 7 
Tana'a kinota'auandon monia kom bayongan inta mogol 1 Ama ko'i-Nakó komintanbí nongkon i 
Amá. 8 Pinota'au-Kudon ko'i monia in singog inta inogoi i Ama ko'i-Nakó; bo sinarimadon monia. 
Kinota'auan monia kon Aku'oi in totu-totu'ubi namangoi nongkon 1 Amad bo mosia mopirisayabí 
kong ki Amábí in nopotabá ko'i-Nakó. 9 Sambayangan-Ku im mosia. De'emanbí dunia na'a in 
sambayangan-Ku, ta'e intaubí mita inta ain mogol 1 Ama ko'i-Nakó, sing ki Amábí ing kitogi ko'i 
monia. 10 Onda ing kapunya'an-Ku, kapunya'anbí doman i Amá-Ku intua, bo onda ing kapunya'an 
1 Ama, kapunya'an-Kubi doman tua. Aku'oi ain pinomulia kon sigad monia. 11 Aku'oi 
mamangoidon ko'inimu in tana'a. Diá bidon Aku'oi mogutun kon dunia na'a, ta'e mosia umuranpabi 
kon dunia na'a. Amá inta mosuci, lukadaipa i mosia takin kawasa in tangoi-Mu. Tangoi inta ain 
inogoi-Mu ko'i-Nakó, simbá mosia motobatúdon ná kitada. 12 Wakutu Aku'oi koyota-yotakinpa 
monia, ilukadan-Kudon mosia takin kawasa in tangoi-Mu, tangoi inta mogol 1 Ama ko'i-Nakó. 
Ilukadan-Kudon im mosia bo diábí tobatúmai nobalí kon sigad monia tua, kolikudbí in sia inta ain 
sinantú kom mobuli, simbá mobalídon onu inta aim pinais kom Buk Mosuci. 13 Tana'a Aku'oi 
mamangoidon ko'i Amá. Tua komintan pinota'au-Kudon wakutu in Aku'oi kon duniapa na'a, simbá 
totu-totu'udon korasaan monia sanang ing gina-Ku. 14 Pinota'au-Kudon ko'i monia im Pirman i 
Amá bo mosia sinaturu in dunia, sin de'emanbí kapunya'an in dunia na'a im mosia, ná doman 
Aku'oi inta de'emanbí kapunya'an in dunia. 15 De'emanbí Aku'oi mopo'igum kombá gamáandon i 
Amá im mosia nongkon dunia na'a, ta'e po'igumon-Ku simbá lukadan i Amá im mosia nongkon 
kawasa i inta mora at. 16 Ná Aku'oi na'a inta de'emanbí kapunya'an in dunia na'a, dá mosia doman 
tua in de'emanbí kapunya'an in dunia. 17 Pomiadon im mosia tongá mobalí kapunya'an i Amá 
pongin kabenaran. Pirman i Allah tuata ing kabenaran. 18 Ná ki Ama nopotabá ko'i-Nakó 


namangol in dunia na'a, dá natua doman Aku'oi mopotabá ko'i monia kon dunia na'a. 19 Lantaran 
kopontingan monia, Aku'oi noposarahkandon in awak-Ku salaku kapunya'an 1 Ama simbá mosia 
tongá doman mobalí kapunya'an-Ku pongin kabenaran i Amá. 20 Bo de'emanbí tongá mosia in 
sambayangan-Ku, ta'e intaubí doman mita inta mopirisaya ko'i-Nakó kon singgai mo'iduduimai 
lantaran mosia nopirisaya kon onu inta pinota'au monia na'a. 21 Aku'oi mopo'igum Amá simbá 
mosia komintan motobatúdon, ná ki Ama notobatú takin-Ku bo Aku'oi notobatú doman 1 Ama; 
simbá mosia motobatú doman takin Naton simbá dunia mopirisaya kon Ikowbí inta ain nopotabá 
ko'i-Nakó. 22 Mosia inogoian-Kudon ing kamulian inta mogol i Ama ko'i-Nakó, simbá mosia 
motobatúdon naonda bo Kita ain notobatú. 23 Aku'oi takin mosia, bo ki Ama takin Aku'oi, simbá 
mosia totu-totu'udon motobatú, simbá kota'auandon in dunia na'a kong ki Amábí in nopotabá ko'i- 
Nakó bo ki Amábí im monotabi ko'i monia ná tabi 1 Ama ko'i-Nakó. 24 Ama, ibogon-Ku, simbá 
mosia inta ain inogoi i Ama ko'i-Nakó moyotakin-Ku doman kon tampat inta bayáan-Ku, simbá 
ko'ontongandon monia ing kamulia'an-Ku, inta ain inogoi 1 Ama ko'i-Nakó. Sin Aku'oi kino-tabi i 
Ama ko wakutu in dunia na'a diápa pinomia. 25 Ama inta moádil! Diá kinota'auan in dunia na'a ing 
ki Amá, ta'e Aku'oi in nonota'aubí ko'i Amá bo intau mita tana'a nonota'au bidon kong ki Amábí in 
nopotabá ko'i-Nakó. 26 Pinota'au-Ku bidon ko'i monia in tangoi Amá bo umuran-Kubi popota'au 
intua, simbá tabi 1 Ama ko'i-Nakó umuran makow kong gina-gina makow monia bo Aku'o1 
motobatú monia." 


18:1 Naonda ing ki Yesus nosambayang makow natua, Sia takin murí-Nya mita minayakdon kon 
lolan Ongkag ing Kidron. Kon tua oyúon tobatú taman, bo ki Yesus takin murí-Nya mita sinumu'ot 
kon taman tatua. 2 Tampat tatua kinota'auan doman i Yudas inta nomangkang ko'i Yesus; sim 
mokakitdon ki Yesus takin murí-Nya mita moyosipun kon tampat tatua. 3 Dá ki Yudas 
namangoidon in tampat tatua takin kodia-dia in tokolompok tontara in Rum bo tongonu domanmai 
mololukad kom Baloi Tuhan inta pinotabá in imang mita itoi bo i intau mita im Parisi. Mosia nodia 
kon sonjata, lantera bo polombow. 4 Kinota'auanbí 1 Yesus im bayongan inta mobalí ko'i-Nia. Dá 
Sia dinimiug kon intau mita tatua bo nolibé, "Motayak ko'i ine i mo'ikow?" 5 Mosia noguman, "Ki 
Yesus Intau in Nazaret." Tubag 1 Yesus, "Aku'oibí na'a inta sinayak monimu." Ki Yudas inta 
nomangkang sinimindog doman noyotakin monia. 6 Kon dodai ing ki Yesus noguman, "Aku'oibí 
na'a inta sinayak monimu," mosia komintan inumundok bo no'umpag kom butá. 7 Bo ki Yesus bui 
nolibó, "Ki ine in tayakon monimu?" Dá kai monia doman, "Ki Yesus Intau in Nazaret." 8 Tubag i 
Yesus, "Aim pinoguman-Ku kon Aku'oibí inta sinayak monimu. Bo aka Aku'oibí in tayakon 
monimu, dá pomayakdon makow ibanea nion mayak." ( 9 Singog-Nya tatua, noponyata kon 
nobalídon onu inta aim pinoguman-Nya muna nana'a: "Amá, nongkon sigad in intau mita inta 
inogoi 1 Ama ko'i-Nakó, diá tobatúmai im mobuli.") 10 Ki Simon Petrus inta nodia kom pitow, 
norabut kom pitownya bo nonimboi kon simpal in imang moloben sahingga nopongkó im 
bongolannya dotá ing kolanan. Ki Malkus tangoi in simpal inta nopongkó im bongolan tatua. 11 Dá 
ki Yesus noguman ko'i Petrus, "Tungkogdon bui im pitowmu nion kong gumánya! Degá iraimumai 
diábí inumon-Ku im palo in roriga inta inogoi 1 Ama ko'i-Nakó?" 12 Bo tontara mita in Rum takin 
komandan monia bo mololukad mita inta pinotabá in intau Yahudi nodomokdon polat notogot ko'i 
Yesus. 13 Muna dinia monia in Sia ko'i Hanas, sing ki Hanas na'a kinunuton i Kayapas. Ki 
Kayapas na'a mang moloben kon taong tatua. 14 Ki Kayapas na'a inta ain nononggina kon itoi mita 
Yahudi, kom mopia-piabí tobatú intau matoi sing kopontingan bayongan intau. 15 Ki Simon Petrus 
takin tobatú murí ibanea dinumudui ko'i Yesus. Murí i Yesus tobatú tangia nokanal i imang 
moloben, dá sia sinumv'ot noyotakin i Yesus kom palas i imang moloben, 16 ta'e ki Petrus tongá 


kon luai kong ngara mogolat makow. Onda intua muri tobatú tatua ilumuai bo noyosingog takin 
bobantung bobay inta nolukad kon lolingkop, onda intua dinianyadon sinumu'ot ing ki Petrus. 17 
Bobantung bobay inta nolukad kon lolingkop tatua noguman ko'i Petrus, "Hoi, ikow doman tobatú 
muri in intau tatua ma?" "De'emana," tubag i Petrus. 18 Motumpingdon totok dodal intua, dá 
bobantung mita bo mololukad mita nomiagdon kon tulu nongkon baga bo nonayang mosia. Ki 
Petrus minayak intua bo sinimindog nonayang noyotakin monia. 19 Imang moloben nolibódon ko'i 
Yesus soál murí-Nya bo soál totundú-Nya. 20 Ki Yesus notubag, "Aku'oi umuran taran-tarangan 
kon tayowon intau mobayong. Aku'oi umuran doman motundú kom bonu im baloi 
pososambayangan bo kom bonu im Baloi Allah inta nobalí tampat poyoyosipunan intau in Yahudi. 
Diábí dodai onda Aku'oi tongá umuni-uni i mosingog. 21 Dá nongonu sin ikow i molibóbí ko'i- 
Nakó natua Libódon ko'i monia inta ain nokodongog kon onu inta sinundú-Ku; kinota'auan bidon 
monia totok onu inta siningog-Ku." 22 Naonda ing ki Yesus nosingog natua, tobatú pongawal kon 
diug-Nyamai nonokap ko'i Yesus bo polat noguman, "Mobaranibí totok Ikow mosingog natua ko'i 
imang moloben!" 23 Ki Yesus notubag, "Aka Aku'oi noguman kon no'italá, yo pogumankah kon 
na'a onu in no'italá tua! Ta'e aka no'itutuibí im pinoguman-Ku tua, nongonu sin ikow nonokapbí 
ko'1-Nakó?" 24 Bo kotogo-togotpa doman natua, pinokidiadon i Hanas ing ki Yesus pinobayak ko'i 
Kayapas tobatú Imang Moloben. 25 Ki Simon Petrus sinimindogpa doman makow bo nonayang 
kon tua. Intau mita kon tua noguman ko'inia, "Ikow doman muri in Intau tatua ma?" Ta'e ki Petrus 
nomayow, "De'emana!" 26 Tobatú ata i imang moloben, inta koluarga i intau inta bongolannya 
pinongkó i Petrus, noguman, "Diábí moyotalá kon ikowbí na'a inta inontongku noyotakin in Intau 
tatua kon taman!" 27 Bo ki Petrus buipa doman nomayow, "Diábía," -- bo kon dodaipa doman tua 
manuk nokukuk. 28 Dolo-dolompa totok dinia monia ing ki Yesus nongkon baloi Kayapas 
pinobayak kon istana 1 gubernur. Intau mita in Yahudi diábí sinumv'ot kon istana tatua, simbá 
mosia diá monajis podudui in agama monia, sim mosia tumakindon moka'an kong ka'anon im 
Paskah. 29 Manangka intua ki Pilatus ilumuai nokipodungkul ko'i monia bo nolibó, "Nongonu sin 
diniabí monimu mangol intau tana'a?" 30 Mosia notubag, "Aka Sia diá kotalá, dá tantu diábí dinia 
mangol nami ko'i Gubernur." 31 Ki Pilatus noguman ko'i monia, "Gamádon bo hakim monimu 
tontaní podudui in hukummu tontani!" Ta'e intau mita Yahudi tatua notubag, "Kami in diábí 
mota'au mohukum kon intau dapot i matoi." ( 32 Na'a nobalí simbá mobalídon onu inta aim 
pinoguman i Yesus soál kopopatoi-Nya.) 33 Ki Pilatus sinumv'ot bui kon istana bo nogoiní ko'i 
Yesus polat nolibó, "Degá Ikow nion Raja Intau Yahudi?" 34 Ki Yesus notubag, "Lolibómu nion 
nongkon bonu ing ginamu tontaní andeka oyúon intau ibanea in nopota'au muna ko'inimu soál 
Aku'o1?" 35 Ki Pilatus notubag, "Degá aku'oi na'a intau Yahudi Mosia inta nodia ko'i-Nimu 
pinoángoi ko'inakó in intaubí mita tobangsa-Mu bo imang mita itoi. Yo onu degá in inaidan-Mu?" 
36 Ki Yesus noguman, "Karaja'an-Ku na'a in de'emanbí nongkon dunia na'a. Aka kuma bo 
karaja'an-Ku na'a nongkon dunia na'a, dá intau-Ku mita im moramijibí totok simbá Aku'oi did 
posarahkan kom ponguasa mita in Yahudi. Ta'e totu'ubí kong karaja'an-Ku de'emanbí nongkon 
dunia na'a!" 37 Dá ki Pilatus nolibó ko'i-Nia, "Aka natua, Ikow nion Raja?" Ki Yesus notubag, 
"Ikowdon in noguman kon Aku'oi na'a in Raja. Aku'oi no'ilahir bo namangoi in dunia na'a takin 
tobatú makusud mobogoi ing kosaksian soál kabenaran. Intau inta nongkon kabenaran tatua 
mokidongogbí ko'i-Nakó." 38 Ki Pilatus nolibó ko'i-Nia, "Onu im mangale kabenaran tatua?" (38b) 
Nosingog makow natua, ki Pilatus ilumuai bui bo minayak nokipodungkul kon intau mita in 
Yahudi bo noguman, "Diábí tobatúmai in talá no'ulíku ko'i-Nia. 39 Ta'e nobalídon kabiasaan ko'i 
monimu, aku'oi umuran momuli kon tobatú intau inta pinonjara aka kon Singgai Moloben Paskah. 
Dá degá mo'ibog im mo'ikow bá pobebaskudon ko'i monimu in raja intau Yahudi tana'a?" 40 Ta'e 


mosia nomalúdon totok, "Diá mota'au, dikabí intau tanion, ki Barabasdon!" (Ki Barabas na'a in 
tobatú intau mogogagow bo mononakow.) 


19:1 Onda intua ki Pilatus sinumu'ot bo nopotabá in intau nosambok ko'i Yesus. 2 Tontara mita 
nomia kom mahkota nongkon tanga mita inta dodugian, bo pinobandow monia kon ulu i Yesus. 
Onda intua ilambungan monia in jubah nopars, 3 bo mopobui-buimai mamangoi ko'i Yesus bo 
moguman, "Mobiag raja intau Yahudi!" Onda intua mosia monokap kom pogot-Nya. 4 Nopalut 
makow ki Pilatus ilumuai bui bo noguman kon intau moántó kon tua, "Indoiai! Diniakudon in Sia 
ko'inimu, simbá kota'auan monimu kon diábí in Sia kino'uliánku kon tobatúmai in taláNya." 5 Bo ki 
Yesus ilumuai takin nogijubah nopars. Ki Pilatus noguman ko'i monia, "Indoiaikah Intau tatua." 6 
Naonda imang mita itoi bo pongawal mita tatua noko'ontong ko'i Yesus, mosia nomalú, 
"Popopakúdon Sia kong kayu pinoyotalempang! Popopakúdon Sia kong kayu pinoyotalempang!" 
Dá ki Pilatus noguman ko'i monia, "Gamádon in Sia, bo popopakúdon monimu tontaní kong kayu 
pinoyotalempang, sin aku'oi in diábí noko'ulí kon tobatúmai in talá ko'i-Nia." 7 Intau mita in 
Yahudi tatua noguman, "Podudui in hukum nami, Sia musti hukumon matoi sin Sia nongaku ki Adí 
i Allah." 8 Naonda ing ki Pilatus nokodongog kon singog monia natua, nodugangdon bui in 
ondoknya. 9 Dá sia sinumv'ot bui kon istana bo naonda ing ki Yesus dinia pinotu'ot, ki Pilatus 
nolibó ko'i-Nia, "Nongkon ondabí Ikow nion?" Ta'e diá sinubagan i Yesus. 10 Dá ki Pilatus nolibó 
bui, "Ikow doídon mongonguman takin-Ku Ba' kota'auan-Mu, oyúon ing kawasaku mopobebas 
ko'i-Nimu, bo kawasaku mopopakú kong kayu pinoyotalempang ko'i-Nimu!" 11 Ki Yesus notubag, 
"Aka ki Allah diá mobogol ing kawasa tatua ko'inimu, yo beresibí diá ing kawasamu ko'i-Nakó. 
Tuamai intaubí inta noposarahkan ko'i-Nakó ko'inimu in molobe-loben in dosanya nongkon inimu." 
12 Nokodongogmai kon natua ing ki Pilatus, totokdon ramijionnya pobebason ing ki Yesus. Ta'e 
intau mita i Yahudi totokdon momalú im moguman, "Aka ki Tuang mopobebas ko'i Nia, yo ki 
Tuang de'eman yobayat i Kaisar!" 13 Nokodongogmai kon natua, pinokidiadon i Pilatus ilumuai 
ing ki Yesus, bo minayakdon in sia ilimitú kon kadera pongadilan inta sinangoian Talog Batu 
(Litostrotos). (Kom bonu im bahasa Ibrani sinangoian Gabata.) 14 Wakutu intua singgaidon 
pinobasadiaan kom poramean paskah, degá jam duablasmaidon. Ki Pilatus nogumandon kon intau 
mita tatua, "Na'a in rajamu!" 15 Mosia nomalú, "Limodon in Sia! Limodon in Sia! Popopakúdon 
Sia kong kayu pinoyotalempang!" Ki Pilatus nolibo, "Musti degá aku'oi im mopopakú kon kayu 
pinoyotalempang kon i rajamu?" Imang mita itoi notubag, "Tongábí ki Kaisar in raja nami!" 16 Dá 
pinosarakandon i Pilatus ing ki Yesus sim bayáandon popopakú kong kayu pinoyotalempang. Bá 
ginamádon monia ing ki Yesus bo dinia. 17 Ki Yesus ilumuai takin kopota-pota'an ing kayu 
pinoyotalempang popopakúan ko'i-Nia bo nopobayak in tampat inta sinangoian "Tampat in 
Tengkorak". (Kom bonu im bahasa Ibrani sinangoian Golgota.) 18 Kon tua Sia pinopopakúdon 
kong kayu pinoyotalempang. Oyúon doman intau doyowa im pinopopakú kong kayu 
pinoyotalempang takin i Yesus singgai tua. Tobatú kon dotá ing koloigi, tobatú kon dotá ing 
kolanan, bo ki Yesus kon yuá-yuák monia. 19 Kon dotá omonikan kayu inta pinopopakúan ko'i 
Yesus pinoki popakúan doman i Pilatus ing kayu topongkó inta pinaisan, "Ki Yesus Intau Nazaret, 
Raja Yahudi." 20 Nobayong intau Yahudi nokobaca kom pais tatua, sin tampat inta pinopopakúan 
ko'i Yesus kong kayu pinoyotalempang nodiug kong kotá. Tua pinais doman kom bahasa Ibrani, 
Latin, bo Yunani. 21 Dá imang mita itoi noguman ko'i Pilatus, "Dona'ai paison Raja Intau Yahudi", 
ta'e paisbí nana'a, "Intau tana'a noguman, Aku'oi Raja Intau Yahudi." 22 Ta'e ki Pilatus notubag, 
"Onu inta aim pinaisku, diá bidon mota'au baluian." 23 Naonda in tontara mita tatua nopopakú 
makow ko'i Yesus kong kayu pinoyotalempang, mosia nogamá kom pakeang i Yesus bo sinilai 


monia opat, tumongo silai ko'i monia. Ginamá doman monia in jubah-Nya. Jubah tatua diábí in 
tanda pinodaguman -- sinuji nongkon limonik nodapot kon omonagannya. 24 Dá tontara mita tatua 
noyosingog, "Dona'aidon poyopongkóon in jubah tana'a. Koligai bá morabut kon lot ing kita, 
tayakon mongo ki ine im moko'ulí." Soál tatua nobalí simbá motompodon onu inta aim pinais kom 
bonu im Buk Mosuci, nana'a: "Mosia mosilai kom pakeang-Ku, bo norabut kon lot sim motayak 
kon jubah-Ku." Bo totu'u natuabí im pinomia in tontara mita tatua. 25 Kon diug ing kayu inta 
pinopopakúan ko'i Yesus, sinimindog kon tua ki iná i Yesus, ki utat bobay i iná-Nya, ki Maria ki 
buloi Klopas, bo ki Maria Magdalena. 26 Naonda ing ki Yesus noko'ontong ko'i iná-Nya bo murí 
inta kinotabi-Nya sinimindog makow kon tua, Sia noguman ko'i iná-Nya, "Iná, tua ing ki adí í Iná." 
27 Noguman makow natua ing ki Yesus ko'i iná-Nya, Sia noguman doman kon murí-Nya tatua, 
"Tua ing ki inámu." Bo kon dodaipa doman tatua dinia im muri tatua ing ki iná 1 Yesus nogutun 
tobaloiannya. 28 Kinota'auan bidon i Yesus kon tana'a bayongan yagi-yagi ain nolapat, bo bá onu 
inta aim pinais kom bonu im Buk Mosuci mobalídon, dá Sia noguman, "Aku'oi moyogang." 29 Kon 
tua oyúon im palo inta nopuling in anggur boil. Dá mosia nogamá kong gabus bo pinolodok kom 
bonu in anggur boil tatua, bodongka pinopoturak kom bulú topongkó bo pinopodiug kom bibig i 
Yesus. 30 Ki Yesus nonginsip kon anggur boil tatua bo noguman, "Ain nopalut!" Bo 
kinumuyungdon Sia polat minatoi. 31 Itoi mita in Yahudi doíbí aka mayat in intau mita inta 
pinopopakú kong kayu pinoyotalempang umuran mo'igantong makow kon tua uma'ai Singgai in 
Sabat, apa doman Sabat dodai intua Singgai Moloben. Sin singgai inta pinopopakúan ko'i Yesus tua 
no'ilabú kon singgai inta mopo'ikolomai Sabatdon tatua. Dá itoi mita i Yahudi minayakdon ko'i 
Pilatus bo nopoigum simbá si'ol in intau mita inta pinopopakú kong kayu pinoyotalempang tatua 
tokoputolandon bodongka popoponag i mayat monia nongkon kayu pinoyotalempang tatua. 32 Dá 
tontara mita tatua minayak bo nomutol muna kon sr'ol in intau doyowa inta pinopopakú noyotakin 1 
Yesus. 33 Naonda i mosia no'ibayakdon ko'i Yesus, indoianmai monia yo minatoi bidon, dá si'ol- 
Nya diádon pinutolan monia. 34 Ta'e sian 1 Yesus sinakul in tobatú tontara ing ginubat; dá 
ilumuaidon in dugú bo tubig. 35 Intaubi inta ain noko'ontong tontaní kon onu inta ain nobalí tatua 
in nopota'au kon soál tatua, simbá mo'ikow mopirisaya doman. Bo onu inta pinota'aunya tatua in 
totu'ubí, bo kinota'auannya kon totu'ubí intua. 36 Tua in nobalí simbá mobalídon onu inta pinais 
kom bonu im Buk Mosuci, "Diábí tobatúmai in tulannya putolon." 37 Kom bonu in Alkitab pinais 
doman nana'a: "Mosia mo'indoibí ko'i-Nia inta ain sinakul monia." 38 No'iduduimai kon tua, ki 
Yusup inta nongkon Arimatea nopo'igum ko'i Pilatus mogamá kom mayat i Yesus. (Ki Yusup na'a 
dumodudui Yesus, ta'e tongá umado-adop sim mo'ondok kon intau mita Yahudi.) Inogoi i Pilatus 
onu inta pino'igumnya tatua, dá binayaknyadon pinopoponag im mayat 1 Yesus tatua. 39 Ki 
Nikodemus inta pernah namangoi ko'i Yesus dolom, minayak doman noyotakin i Yusup. Ki 
Nikodemus nodia doman kon ramuan talong mobondu bo gaharu degá tolumai nopuluh nokilo ing 
kobayongea. 40 Binayak ginamá nayadua im mayat i Yesus bo binakut im pusi pinoyobakut in 
ramuan mobondu tatua pinodudui kong kabiasa'an pongogubur in intau Yahudi 41 Kon diug in 
tampat inta pinopopakúan ko'i Yesus kong kayu pinoyotalempang oyúon tobatú taman. Kom bonu 
in taman tatua oyúon ing kuburan mobagu inta diápa dodai onda pinonguburan kon intau. 42 
Lantaran kuburan tatua nodiug, apa doman singgai in Sabat motoyongdon pangkoion, dá 
kinuburdon monia kon tua ing ki Yesus. 


20:1 Kon singgai in diminggu modiugpa mobayag, ki Maria Magdalena minayak ing kubur. 
Inindoiannyamai yo batu inta pinonalob nolitoidon nongkon bubú ing kubur tatua. 2 Dá noribatuk 
in sia bo minayak notayak ko'i Simon Petrus bo kom murí inta kinotabi totok i Yesus, bo noguman, 


"Ki Tuhan ginamádon in intau nongkon kubur. Diá kinota'auanku mongo sinagú monia kon onda." 
3 Ki Petrus bo muri-Nya ibanea tatua minayak ing kubur. 4 Taya dua tumpala noribatuk, ta'e muri 
tobatú tatua im molika-likat nongkon 1 Petrus, bo sia im muna nodapot kong kuburan. 5 Sia 
ilumongow kong kubur tatua bo inontongnya im pusi inta pinobakut no'tukat makow kon tua, ta'e 
diábí in sia sinumv'ot. 6 Bo no'i angoidon ing ki Petrus. Ki Petrus baya-bayak sinumu'ot kom bonu 
ing kubur tatua. Sia noko'ontong doman kom pusi inta pinobakut kom mayat no'tukat makow kon 
tua, 7 ta'e pusi inta pinobakut kon ulu i Yesus diábí no'idiug kon tua, tua in ilitodbí tontaní. 8 Onda 
intua muri inta no'iyaput muna tua sinumu'otdon doman. Tua inontongnya bo nopirisaya doman in 
sia. (9 Dapot kon dodal intua diápa kino mangalean monia onu inta pinais kom bonu im Buk 
Mosuci kon Sia im mustibí mobiag nongkon kinopatoian-Nya.) 10 Nopalut makow kon tua murí 
mita i Yesus tatua nobui. 11 Ta'e ki Maria Magdalena simindogpa makow kon tayowon kubur tatua 
bo mongombalmai. Koyogot in sia nongombal, ilumonggó kom bonu ing kubur, 12 bo inontongnya 
im malaekat doyowa nogilambung nobudó. Mosia ilimitú kon tampat inta pinogulidan kom mayat i 
Yesus. Tobatú kon dotá in uluan, bo tobatú kon dotá in si'olan. 13 Malaekat mita tatua nolibó, "Iná, 
nongonu sim mongombal?" Ki Maria noguman, "Ki Tuhanku ginamádon intau, bo diá doman 
kinota'auanku mongo pinobayak monia in onda." 14 Naonda in nosingog makow natua, sia nobobui 
ná tumi bo inontongnya ing ki Yesus sinimindog kon tua. Ta'e diábí kinota'auannya kong ki Yesus 
intua. 15 Ki Yesus nolibó ko'inia, "Iná, nongonu sim mongombal Ki ine in tayakon 1 Iná?" 
Sinangka i Maria kon Sia tua mololukadbí kon taman tatua, dá sia noguman, "Amá, aka ki Amá in 
nomamping ko'i-Nia nongkon na'a, yo tulungaipa poguman ko'inakó mongo kon onda im 
pinotagúan i Amá ko'i-Nia, simbá mota'auku bayáan gamáan in Sia." 16 Ki Yesus noguman ko'inia, 
"Maria!" Ki Maria inimindoi ko'i Yesus bo noguman kom bonu im bahas Ibrani, 

"Rabuni!" (Mangalenya "Guru".) 17 "Dikapa kadaian in Aku'o1," guman 1 Yesus ko'inia, "Sin 
Aku'oi diápa namonik ko'i Amá. Ta'e bayakdon ko'i utat-Ku mita, bo pota'audon ko'i monia kon 
tana'a Aku'oi mayak ko'i Amá-Ku bo ko'i Ama doman monimu, ko'i Allah-Ku bo ko'i Allah-mu." 
18 Dá binayak domandon i Maria pinota'au kom muri mita 1 Yesus, kon inontongnyadon ing ki 
Tuhan bo ki Tuhanbí doman in noguman kon tua komintan ko'inia. 19 Kon singgai doman in 
diminggu tatua, naonda in nodolomdon, muri mita 1 Yesus noyosipun kom baloi tobatú bo 
kinunsían monia komintan in lolingkop, sim mo'ondok kon intau mita Yahudi. Ta'e ki Yesus balúbí 
no'isindog magí kon yuá-yuák monia bo noguman, "Salam dodamean bo kobiagan motompia 
kotaki-takin monimu." 20 Nosingog makow kon natua, pino'ontong-Nya in lima bo sian-Nya ko'i 
monia. Nopia totok ing gina monia naonda in noko'ontong ko'i Tuhan. 21 Bo ki Yesus noguman 
ko'i monia bui, "Salam dodamea bo kobiagan motompia ko'i monimu. Ná ki Ama nopotabá ko'i- 
Nakó, yo natua doman Aku'oi mopotabá ko'i monimu." 22 Nosingog makow natua, Sia 
nopo'irupdon in tompot-Nya ko'i monia bo noguman, "Tarimadon in Roho i Allah. 23 Aka mo'ikow 
mongampung kon dosa in tobatú intau, yo ampungan doman i Allah in sia. Aka diá ampungan 
monimu dosa in tobatú intau, dá diábí doman ampungan i Allah in sia." 24 Ki Tomas (inta dinonoi 
ki "Apang"), tobatú murí inta kon sigad im murí-Nya mopuluh bodoyowá tua diá koyota-yotakin 
monia dodai ing ki Yesus namangoi. 25 Dá murí mita i Yesus ibanea noguman ko'i Tomas, "Kami 
ain noko'ontong ko'i Tuhan!" Ta'e ki Tomas notubag : "Aka diápa ontongonku tontaní palot im 
pakú kon lima-Nya bo kon sian-Nya tua, yo beresibí diá mopirisaya in Akuoi." 26 Naonda in 
todiminggu no'iduduimai kon tua, murí mita i Yesus noyosipun bui kon tua, ki Tomas oyúon 
domandon kon tua noyotakin monia. Komintan kinunsían monia in lolingkop, ta'e ki Yesus 
namangoi bo sinimindog kon yuá-yuák monia bo noguman, "Salam dodamean bo kobiagan 
motompia kotaki-takin monimu." 27 No'iduduimai kon tua, ki Yesus noguman ko'i Tomas, 


"Indoiaidon in lima-Ku, bo popoturakdon kon na'a in tononuyukmu. Tonggó magi in limamu bo 
popotudakdon kon sian-Ku. Dikadon molia-liaw ing gina, ta'e popirisayadon!" 28 Ki Tomas 
noguman ko'i Yesus, "Tuhanku bo Allahku!" 29 Dá ki Yesus noguman ko'inia, "Ikow nopirisaya 
lantaran inontongmudon toh Kosanangdon totok im mosia inta umpakah diá noko'ontong ta'e 
nopirisaya ko'i-Nakó!" 30 Nobayongpabí in soál mita inta mokoherang im pinomia i Yesus kon 
tayowon im murí-Nya mita, ta'e diádon pinais kom bonu im buk tana'a. 31 Ta'e onu inta pinais kom 
buk tana'a, makusudnya kom bá mo'ikow mopirisaya kong ki Yesusbí tua in Raja Mopoposalamat, 
bo ki Adí 1 Allah, bo lantaran pirisayamu tatua dá moko'ulí 1 mo'ikow kong kobiagan. 


21:1 Nopalut makow kon tua ki Yesus bui nokipogontong kon murí-Nya taya pitu kon Danow 
Tiberias. Nana'a ing kino bobalínya: 2 Kon singgai tobatú, ki Simon Petrus, ki Tomas inta 
donoionmai "Apang", ki Natanael inta nongkon Kana kon Galilea, ki adi mita i Zebedeus, bo muri 
doman mita 1 Yesus taya dua namangol noyosipun. 3 Ki Simon Petrus noguman ko'i monia : 
"Aku'oi mayak modomok kon toyak." "Kami dumudui," tubag monia ko'inia. Dá minayakdon im 
mosia kon uangga. Ta'e tonggobi-i tua mosia diá nokoálap kon toyak tobatúmai. 4 Wakutu mata in 
singgai momangkoidon momuká, ki Yesus sinimindogdon kom pintad, ta'e diábí kinota'auan monia 
kong ki Yesus intua. 5 Ki Yesus nolibó ko'i monia, "Adí-Ku mita, oyúon degá in toyak ko'i 
monimu?" "Diá," tubag monia. 6 Ki Yesus noguman ko'i monia, "Pogarabdon in landarámu kon 
dotá ing kolanan uangga, dá moko-alapbí im mo'ikow kon toyak." Dá pinogarabdon monia in 
landará tatua, bo mosia diádon noko-ugut bui sin nobarong totok in toyak kom bonunya. 7 Dá muri 
inta totok kinotabi i Yesus noguman ko'i Petrus, "Ki Tuhan intua!" Naonda ing kinota'auan i Petrus 
kong ki Tuhan intua, nogilambungdon in sia (sin diá nogilambung in sia) bo ilumabú in sia kon 
tubig. 8 Murí mita ibanea dinumudui ko'inia nopobayak in toba takin uangga bo ko'ugu-ugut doman 
in landará inta nopuling in toyak, sin diábí noyayuk im mosia nongkon toba, degá tongá 
mogatutmai nometer. 9 Naonda im mosia noponagdon kon toba, inontongdon monia baga in tulu 
kon tua bo oyúon doman in toyak bo roti kon tudunya. 10 Ki Yesus noguman ko'i monia, "Podiaka 
mangoi kon tongonumai nobungá in toyak inta bagu dinomok monimu nion." 11 Ki Simon Petrus 
sinumakoi kon uangga bo nogugut kon landará bo pinobayak in toba. Landará tatua nopuling in 
toyak mongoloben, mogatut bo lima nopuluh botolú ing kobayongea. Ta'e umpakah natua ing 
kobayong toyak, ta'e diábí nobisik in landará. 12 Ki Yesus noguman ko'i monia, "Koligai 
monga'andon." Diá tobatúmai ing kon sigad monia tua nokobalí nolibó, "Mongo ki ine ing ki 
Amá!" Sing kinota'auandon monia kong Tuhan in Sia. 13 Onda intua ki Yesus dinimiug ko'i monia 
bo nogamá kon roti bo nobogoi ko'i monia. Ná doman tua, Sia nobogoi doman in toyak. 14 Na'a in 
intolunyadon ki Yesus noki pogontong kom muri-Nya mita naonda im biniagdon bui in Sia 
nongkon sigad intau mita minatoi. 15 Nopalut makow mosia nonga'an, ki Yesus noguman ko'i 
Simon Petrus, "Simon, adí i Yohanes, degá tabimu i molobe-loben nongkon tabi monia ko'i-Nakó?" 
"Totu'u, Tuhan," tubag i Petrus, "Kinota'auanbí i Tuhan kon aku'oi im motabibí ko'i Tuhan." Ki 
Yesus noguman ko'inia, "Lukadaidon ki adí mita in domba-Ku." 16 Ki Yesus bui nolibó nogindua, 
"Simon adí i Yohanes, degá motabi ikow ko'i-Nakó?" "Totu'u, Tuhan," tubag i Petrus, 
"Kinota'auanbí i Tuhan kon aku'oi i motabibí ko'i Tuhan." Ki Yesus noguman ko'inia, "Lukadaidon 
in domba-Ku mita." 17 Intolunyadon ki Yesus nolibó ko'inia, "Simon adí i Yohanes, motabi degá 
ikow ko'i-Nakó?" Moájardon totok ing gina i Petrus sing ki Yesus nodapot ing kotolu nolibó 
ko'inia. Dá ki Petrus notubag bui, "Tuhan, kinota'auanbí i Tuhan bayongan yagi-yagi. Kinota'auanbí 
i Tuhan kon aku'oi i motabibí ko'i Tuhan!" Bo ki Yesus noguman ko'inia, "Lukadaidon in domba- 
Ku mita. 18 Na'a im poguman-Ku ko'inimu: Wakutu ikow nogu'odpa, ikowdon tontaní in nogakod 


kon ogotanmu, bo mayakabi onda ing ko'ibogmu. Ta'e aka ikow moguyangdon, yo potuntunmubi in 
limamu bo intaudon ibanea i mogakod ko'inimu bo dia'annya kon tampat inta kodoi'mu bayáan." 19 
(Singog mita 1 Yesus mopota'aubí kon naonda ing kopopatoi i Petrus kon singgai mo'iduduimai sim 
mopomulia ko'i Allah.) Nopalut makow kon tua ki Yesus noguman ko'i Petrus, "Duduidon ko'i- 
Nakó!" 20 Wakutu ing ki Petrus nobobui, sia noko'ontong kon tuminyamal 1 muri inta totok 
kinotabi 1 Yesus. (Sia tua inta ilimitú kon diug i Yesus kowakutu in nonga'an bo sia doman inta 
nolibó ko'i Yesus, "Ki ine im moposarakan ko'i-Nia?") 21 Noko'ontongmai ko'inia, ki Petrus nolibó 
ko'i Yesus, "Tuhan, naonda in sia na'a?" 22 Ki Yesus notubag, "Aka mo'ibog in Aku'oi kon sia in 
umuranpa mobiag modapot in Aku'oi mamangoi bui, yo tua in de'emanbí urusanmu. Ta'e ikow in 
duduidon ko'i-Nakó!" 23 Dá no'isiardon in habar kon sigad in dumodudui mita 1 Yesus, kom murí- 
Nya tatua in diábí mato-matoi. Padahal diábí ing ki Yesus noguman, kon diá matoi i murí-Nya 
tatua, ki Yesus tongábí noguman, "Aka mo'ibog in Aku'oi kon sia in umuranpa mobiag modapot in 
Aku'oi mamangoi bui, yo tua in de'emanbí urusanmu." 24 Murí tatuata inta nobogoi ing kosaksian 
kon soál mita inta ain nobalí tana'a. Sia domandon tatua inta ain nomais kon na'a. Bo kinota'auanbí 
naton kon onu im pinogumannya tatua in totu'ubí. 25 Nobayongpabí in soál mita ibanea inta inaidan 
i Yesus, ta'e aka daiton paison intua, yo rasa'anku dunia na'a diábí tugatan potagúan kon onu im 
paison tatua. 


